text:
ललन दरभंगावाला, विरार। जुन ११, २०१५. मैथिली जिन्दाबाद!!
महाराष्ट्र केर विरार महानगरपालिका मे स्थानीय प्रशासनक चुनाव १४ जुन केँ होयत। एहि चुनाव मे वार्ड संख्या २४ सँ मैथिलानी पुतुल रविन्द्र झा केँ उम्मीदवारी स्थानीय एक दल ‘बहुजन विकास अघाड़ी’ द्वारा देल गेल अछि। मानल जाइत अछि जे एहि वार्ड मे मैथिल जनमानसक वोटक संख्या काफी अछि आ अपन अधिकार प्रति साकांछ मैथिल जरुर एकटा मैथिलानी उम्मीदवार केँ जितेबाक कार्य करत। तहिना पुतुल रविन्द्र झा केर दावी एक प्रखर समाजसेविकाक रूप मे एहि क्षेत्र मे रहबाक जानकारी स्रोत द्वारा भेटल अछि। फेसबुक पर सेहो विभिन्न मिथिला-मैथिली संस्था सब पुतुल केँ जितेबाक आह्वान कय रहल अछि।
“मिथिलाक बेटी केँ पहिल बेर वसई विरार मनपा मे एक प्रमुख पक्ष ( बहुजन विकास अघाड़ी ) द्वारा उम्मेदवारी देल गेल अछि । ई हमरा (मैथिल) सबहक लेल बहुत गर्वक बात अछि, मुदा संग-संग ई अप्पन सबहक जिम्मेदारी सेहो अछि जे अपने सब ( आपसी मतभेद केँ बिसरैत) मिथिला-मैथिलीक नाम पर एक भऽ कऽ एक मैथिल महिला केँ विजयी बना कऽ मनपा मे पठाबी।” स्थानीय एक प्रबुद्ध मैथिल द्वारा पुतुल केर पक्ष मे ई राय राखल गेल। तहिना एक अन्य मैथिल एहि लेल कहला जे “ई अवसर रोज-रोज नञि अबैत छैक। एक मैथिल महिला जँ नगरसेविकाक रुप मे मनपा मे जेती तऽ निश्चित रुप सँ आबयबला समय मे आओर मैथिल केँ प्रोत्साहन भेटतैन आ जनप्रतिनिधिक रूप मे आरो मैथिलक संख्या मे वृद्धि हेतैक।” विदित अछि जे मैथिल मतदाता एकजुटता सँ दिल्ली समान देशक राजधानी मे कइएको टा नगर निगम केर सदस्य सँ लैत विधायक आ सांसद तक मैथिल केँ चुनिकय समुचित अधिकार पाबि रहल अछि। सजगता सँ मात्र राजनैतिक अधिकार भेटैत छैक।


c: text/html

text:
नई दिल्ली । दिल्ली वासी नाटक देखेबाक लेल दिल्ली एक बेर फेर स तैयार अछि । एहि बेर ई महोत्सव 11 से 12 नवंबर दिल्ली क मेघदुत परिसर, रविन्द्र भवन, फ़िरोज शाह रोड, मण्डी हाउस, नई दिल्ली मे होमय जा रहल अछि । मलंगिया फाउडेशन दिस स आयोजित एहि कार्यक्रमक क प्रायोजक छथि संस्कृति मंत्रालय भारत सरकार आ इ महोत्सव संगीत नाटक अकादमी दिल्ली क तत्वाधान मे भए रहल अछि ।
11 स 12 नवंबर तक होए बला एहि कार्यक्रम मे विभीन्न प्रकार क सेमिनार और नाटकक आयोजन होएत । पटना, मधुबनी आ दिल्ली क रंगकर्मी तीनू दिनक नाटक मे चारि चांन लगा दैत ।
कार्यक्रम क रूपरेखा नीचा अछि ।
11 नवंबर 2017
सेमिनार –
11 -1.30 बजे तक (पहिल सत्र)
2 – 4.30 बजे तक(दोसर सत्र)
नाटक – 1
देह पर कोठी खसा दिअ (सायं-5.30 स 6.30 धरि )
निर्देशक – मुकेश झा
प्रस्तुति – बारहमासा, दिल्ली
नाटक – 2
ओ खाली मुँह देखै छै
(सायं 7 स 8.30 धरि)
निर्देशक – ऋषि मलंगिया
प्रस्तुति – मलंगिया फाउंडेशन
कार्यक्रम- 12 नवंबर 2017
सेमिनार –
11 -1.30 बजे तक (प्रथमसत्र)
2 – 4.30 बजे तक (दूसरा सत्र)
नाटक – 1
हाय रे हमर घ’रवाली
(सायं-5.30 बजे से 6.30बजे)
निर्देशक – अभिषेक
प्रस्तुति – अछिन्जल, मधुबनी
नाटक -2
काठक लोक
(सायं7 बजे से 8.30बजे तक )
निर्देशक – कुमार गगन
प्रस्तुति – भंगिमा, पटना

robotstxt: allowed

filter: keep


text:
आलेख
– कुमुद मोहन झा
हिन्दू धर्ममे सोलह संस्कार अन्तर्गत विवाह एकटा एहेन संस्कार थीक जे वंश परम्परा के चलबैत छैक । एक पीढी सं दोसर पीढी धरि अपन आनुवंशिक गुण के संचारित करैत छै । तदर्थ अपन कौलिक तेज आ संस्कार के अक्षुण्ण रखवाक हेतु विवाह के परा पूर्व काल सँ एकटा संस्था के रुप मे विकसित कयल गेल अछि । ई संस्था उपयुक्त नीति नियम द्वारा संचालित होइत आयल अछि । उपरोक्त नीति नियम पूर्णत: वैज्ञानिक, व्यवहारिक एवं सुसंस्कृत भेलाक कारण वैवाहिक सम्बन्ध केँ संस्कार कहल गेल छैक ।
हमर पूर्वज लोकनि विवाह संस्कार के पूर्णत: अनुशासित एवं व्यवस्थित बनयबाक हेतु अनेक प्रयास कयने छथि । जकर परिणामस्वरुप ब्राह्मण कुलोद्मव संतान सभ अपन ओज आ प्रतिभा सँ विश्व ख्याति प्राप्त करैत रहलाह । ब्राह्मण समाजक एहि आनुवंशिक विशिष्टता के प्रखरतर बनेवाक उद्देश्य सँ जे वैज्ञानिक प्रयास सभ कयल गेल अछि तकर संक्षिप्त विवरण प्रस्तुत कऽ रहल छी ।
प्रारम्भिक अवस्था मे जखन सम्पूर्ण आर्यावर्त के ब्राह्मण एक छलाह तखनहिं तत्कालिन मनीषी लोकनि के सपिण्ड वा समान रक्त मे विवाह के आशंका होमए लागलन्हि । तत्सम्बन्धी दोष निवारणार्थ गोत्र धारण परम्पराक शुरुवात कएल गेल । तत्कालीन समय मे गुरुकुल के नाम पर गोत्र धारण कएल गेल । सम्प्रति जतेक गोत्र अछि से सभटा कोनो ने कोनो मुनिक नाम सँ प्रचलित अछि । गोत्र के विशेष महत्व देल गेल ई गोत्र कोनो पूर्वज के छिटफुट भऽ बसोबास कयनिहार सन्तान सभ के कुल बन्धुत्वक सूत्रमे समाहित कऽ परस्पर स्नेह, सहायता एवं संवेदनाक आधार बनल । गोत्र ब्राह्मणक एकटा विशिष्ट परिचय थीक जे हुनकर मौलिक, बौद्धिक, सामाजिक, साँस्कृतिक एवं पराक्रमक स्मृति हेतु अछि ।
पाणिनी के अष्टाध्यायी अनुसार “अपत्यं पौत्र प्रभृति पद गोत्रं” अर्थात एक पुरुखा के पुत्र पौत्रादि जतेक संतति होयत कएक गोत्र के कहाओत । प्राचीन कालहिँ सँ ऋषिलोकनि सगोत्री विवाह के निषेध कयने छथि कारण सगोत्र विवाह सँ उत्पन्न सन्तान मे आनुवंशिक एवं शारिरीक रोग, अल्प रोग निरोधक क्षमता, अपांगता, विकलांगता एवं मन्द बुद्धि होएवाक सम्भावना प्रबल होइत छैक । ब्राह्मण समुदाय मे सगोत्र विवाह नहि होएबाक परिणाम थीक जे ई कुल गुरुकुल कहबैछ ।
पश्चात जखन एहि वंश के आशानुकुल वृद्धि होमए लागल आ वंशज लोकनि सम्पूर्ण आर्यावर्त के भूमि पर पाटि गेलाह तखन आन आन विभिन्न समस्या सभ यथा भाषा, वेश, रीति रिवाज, सँस्कृति आदि के कारण सँ बेमेल विवाह आ तकर दुष्प्रभाव के रोकवाक हेतु ब्राह्मण केँ दु भाग मे वर्गीकृत कयल गेल ।
“गौण द्राविण भेदेन तयोर्भेदा दशस्मृता:” अर्थात ब्राह्मण के दु वर्ग गौड आ द्रविड़ होइत अछि । उपरोक्त दु वर्ग के पुनश्च पाँच पाँच उपवर्ग मे विभाजित कएल गेल । ओ थीक :
कर्णाटकाश्च तैलंगा द्राविणा महाराष्ट्रका: गुर्जराश्चेति पञ्चैव द्राविणा बिन्ध्यदक्षिणे । तहिना सारस्वता: कान्यकुब्जा: गौणा उत्कल मैथिला: पञ्चगौणा इति ख्याता ।
बिन्ध्य पर्वत के मध्य मानि उपरोक्त सामुदायिक विभाजन भौगोलिक अवस्थिति, भाषा, वेश, रीति रिवाज, साँस्कृतिक एवं पारम्परिक मूल्य मान्यता के आधार पर कयल गेल । प्रत्येक समुदाय के ब्राह्मणक वैवाहिक सम्बन्ध अपने समुदाय मे होमए लागल तकर कारण जे वर आ कन्याक पारिवारिक रहन सहन, रीति रिवाज, आ विधि विधानक असमानता सन्तानक भविष्य मे बाधक सिद्ध नहि हो ।
ई सभ व्यवस्था सम्पूर्ण आर्यावर्तक ब्राह्मण हेतु भेल छल किन्तु एतए मुख्य चर्चा मैथिल ब्राह्मणक भऽ रहल अछि तऽ ई कहैत अत्यन्त गौरवान्वित भऽ रहल छी जे हमर पूर्वज के सामाजिक, साँस्कृतिक एवं व्यवहारिक समृद्धता एतेक प्रबल अछि जे कहल गेल छैक कि ”धर्मस्य निर्णयो ज्ञेयो मिथिला व्यवहारत:“ । अर्थात् मिथिलाक प्रत्येक व्यवहार परीक्षित अछि धर्म सम्मत अछि । अस्तु, मैथिल ब्राह्मण द्वारा अंगिकार कयल गेल विवाह पद्धतिक परिचर्चा अनिवार्य बुझना जाइत अछि । मैथिल अपन परिचय केँ आओर परिष्कृत करैत मूलग्रामक व्यवस्था कएलन्हि जे मात्र एहि समुदायक परिचय के विशिष्टता थीक । एकरा अतिरिक्त प्रत्येक व्यक्तिक वंशबृक्ष तैयार कऽ पञ्जी प्रबन्ध कयल गेल । एहेन तरहक वंश परम्परा के लिखित धरोहर मैथिल ब्राह्मण मात्र के उपलब्ध अछि । एहि सभ व्यवस्था पर चर्चा करए सँ पूर्व मैथिल ब्राह्मणक इतिहास, वैवाहिक सम्बन्धमे देखल गेल विकृति, आ ओहि विकृति के दूर करबाक हेतु बनायल गेल नीति नियम पर परिचर्चा आवश्यक बुझना जाइत अछि । तदर्थ ई संक्षिप्त जानकारी प्रस्तुत कऽ रहल छी ।
महाराज रहुगणक राजकुमार लोकनि जखन धरती पर खाली पड़ल भूमि के छेकि अपन अपन राज्य विस्तार करए लगलाह तखन ओहि राजकुमार सभमे एक राजकुमार निमि सदानीरा जे वर्तमान मे गण्डक नदी कहबैछ केँ टपि खाली भूमि केँ छेकि अपन राज्य विस्तार कयलन्हि । हिमालयक कछेर मे अनेक नदी नद सँ वेष्टित ई भूमि दलदल युक्त छल । नदी तीर के भूमि केँ यज्ञाहुति द्वारा सेदि सेदि के सकताओल गेल । यज्ञाहुति सँ सेदल एहि क्षेत्र के नाम पड़ल तिरहुत । राजा निमिक सँग आयल ओएह अग्निहोत्री ब्राह्मण लोकनि मिथिलाक याज्ञिक ब्राह्मण भेलाह । एतहिँ सँ मैथिल ब्राह्मणक परम्पराक शुरुआत भेल ।
राजा द्वारा हुनका सभ के विशिष्ट बास आ अन्य सुबिधा प्रदान कएल गेल । जखन हुनका सभक वंश वृद्धि होमए लागल तखन ओ लोकनि मिथिलाक विभिन्न भाग मे गाम बसओलन्हि । मिथिलाक प्राय: सभटा प्राचीन गाम ब्राह्मण प्रधान अछि । पश्चात ओ लोकनि अपन आवश्यकतानुसार अन्यान्य जाति के सेहो गाम मे बसोबास देलथिन्ह ।
क्रमश: बढैत गेल जनसंख्याक परिणामस्वरुप एहि समुदायक परिवार के बीच आर्थिक, शैक्षिक, सामाजिक स्तर मे भिन्नता आबए लागल आ एहि भिन्नताक कारण प्रभुत्वशाली व्यक्ति लोकनि परा पूर्वकाल सँ अबैत मूल्य मान्यता के तोडि समाज मे अपन प्रभुत्व कायम करए लगलाह । एतहि सँ शुरु भेल मिथिला मे वैवाहिक व्यवस्थाक अध:पतन । धनिक आ ख्याति प्राप्त विद्वान लोकनि बहु विवाह के अपन प्रतिष्ठा सँ जोडि अनेको विवाह करए लगलाह । शुरु भेल बहुविवाह, बाल विवाह आ अनमेल विवाहक प्रथा । ओ लोकनि जतए जाहि गाम मे विवाह करैत छलाह कन्या के ओतहिँ पिता के संरक्षण मे छोडि दैत छलखिन । परिणमस्वरुप जैज नजैज संतानक ढेरी लागि गेल आ मैथिल ब्राह्मण समुदाय मे एकटा प्रतिभाहीन, संस्कारहीन आ हीनाचरण वर्ग पनपय लागल ।
अनुचित विवाहक परिणामस्वरुप वर्णशंकर आ मूर्ख संतानक जन्म सँ ब्राह्मणत्व के संस्कार घटय लागल । एहेन बिषम काल मे मैथिल ब्राह्मणक किछु श्रेष्ठ चिन्तक लोकनि एहि पतन के कारण आ तकर निदानक व्यवस्था पर चिन्तन कऽ एहि वर्गक अध:पतन के मूल कारण सभक खोज कयलन्हि । ताहि मे किछु प्रमुख कारण सभ जे देखल गेल ओ छल :
क. सपिण्ड, सगोत्र अथवा समान रक्तक कन्या आ वरक विवाह सँ उत्पन्न संतान के समुचित शारीरिक एवं मानसिक विकास हीन होएवाक सँगहि ओकर प्रतिभा आ संस्कार हीन होएत ।
ख. उपरोक्त संतानोत्पत्तिक प्रमुख कारण बाल विवाह, अनमेल विवाह एवं बहु विवाह थीक तदर्थ एहेन कुरीति केँ नियन्त्रित कयल जाय ।
ग. वर आ कन्याक साँस्कृतिक मान्यता, पारिवारिक रीति रिवाज, विधि विधानक असमानता संतानक सुसंस्कार एवं उज्ज्वल भविष्य मे बाधक होइत अछि तदर्थ एहेन विवाह के प्रतिबन्धित कयल जाय ।
घ. उपरोक्त व्यवस्था कार्यान्वयनक हेतु मैथिल ब्राह्मण के कर्म एवं संस्कार अनुकुल भेद केँ पंजीबद्ध कऽ वंशबृक्ष तैयार कयल जाय ।
उपरोक्त अनुसार पंजी प्रबन्ध के पूर्ण रुपेण कार्यान्वयन १४ म शताब्दीमे कर्णाट वंशीय महाराज हरि सिंहदेव के राज्य काल मे सम्भव भऽ सकल । एहि पंजी प्रबन्धक अनुसरण कऽ मैथिल ब्राह्मणक वैवाहिक सम्बन्ध पुनश्च मार्यादित बनल । मातृक पक्षके ५ आ पैतृक पक्षके ७ पीढीक वैवाहिक सम्बन्ध के देखि सम्बन्ध नहि ठहरला पर पञ्जिकार द्वारा विवाहक हेतु अनुमति पत्र देल जाइत अछि जकरा हम सभ सिद्धान्त कहैत छी ।
पञ्जी प्रबन्धक समय मे मैथिल ब्राह्मण के रक्त सम्बन्ध के आओर नजदीक सँ ब्याख्या करबाक उद्देश्य सँ मूलग्राम के व्यवस्था कएल गेल । मैथिल ब्राह्मणक ई विशिष्ट परिचय थीक जे अन्य कोनो समुदाय मे नइ छै । मूलक अर्थ होइत अछि जड़ि अर्थात कोनो वंशक बीजी पुरुष के छलाह । सँगहि मूल के ग्रामाधार देल गेल अर्थात हुनकर प्रारम्भिक निवास कतए छल । पंजी सँ पूर्वहि जे बीजी पुरुष छलथिन्ह से भेल मूल आ पंजीक समय जाहि गाम मे निवास छल स भेल ग्राम । एक गोत्र अन्तर्गत अनेक मूल होइत अछि । तहिना एक मूल अन्तर्गत अनेक ग्राम अथवा डेरा होइत अछि ।
उपरोक्त पंजी प्रबन्ध मे तात्कालीन मैथिल ब्राह्मण के कर्म आ संस्कार के आधार पर ५ भाग मे बाँटल गेल छल । १. श्रोत्रिय २. योग्य ३. पञ्जीबद्ध ४. जयवार ५. निम्नश्रेणी ।
परन्तु खेद एहि बातक जे पञ्जिकार संस्था आ पंजी प्रबन्ध दुनू सम्प्रति विलुप्त होएवाक अवस्था मे पहुँचि गेल अछि । पञ्जीकरण अद्यावधिक नहि भऽ रहल अछि । स्थिति आओर विकराल रुप धारण कयने जा रहल अछि । बहुत खेदक सँग स्वीकार करय पड़ि रहल अछि जे हमरा समाजक अनपढ गवारक कोन कथा जे शिक्षित सुसंस्कृत परिवार सभ केँ अन्तरजातीय विवाह के स्वीकार करबाक विवशता सम्मुख भऽ गेल अछि । कतए जा रहल अछि हमर भविष्य ? कतय लऽ जा रहल छी हम सभ अपन पुरुखाक गौरवशाली अतीत के ?
लेखकः कुमुद मोहन झा अप्पन ब्राह्मण समाज विराटनगर, नेपाल केर अध्यक्ष थिकाह।


text:
बीच बाट मे अस्त भेल अंशु कए श्रद्धांजलि
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text:
उच्च शिक्षा लेल जाहि प्रकार स बिहार मे हंगामा मचल अछि आ केंद्रीय विश्वविद्यालय लेल जाहि प्रकार स राज्य आ केंद्र मे तनाव देखल जा रहल अछि, इ सब सोचबा लेल मजबूर क रहल अछि जे की सही मे बिहार कहियो शिक्षा क केंद्र छल आ की बिहार फेर शिक्षाक केंद्र भ सकैत अछि? की नालंदा स जे यात्रा शुरू भेल छल ओ यात्रा नालंदा पर जा कए रूकत या आगू बढत। की ‘बेरोजगार पैदा करबाक क फैक्ट्री’ क नाम स मशहूर भ चुकल बिहारक विश्वविद्यालय रोजगार क बाट देखेबा मे कामयाब होएत। फेर स ओहि मुकाम तक पहुचबा लेल इ बुझब बेसी जरूरी अछि जे हम ओहि मुकाम स नीचा कोना आबि गेलहुं। की बिना ओ कारण बुझने बिहार मे शिक्षा क विकास क नारा देनिहार शिक्षा क क्षेत्र मे बिहार कए फेर स अगिला पांति मे ढार क सकताह। किछु एहने सवालक उत्तर तकैत पत्रकार सुनील कुमार झा क शोधपरक आलेख अछि जे इ बुझबा मे मददगार होएत जे बिहार मे कोना कालखंड क संग शिक्षा क स्तर खंडित होइत गेल।…. समदिया
———————————————
बिहार, ओ जमीन जाहि ठाम सत्ता अस्त्र-शस्त्र स बेसी ज्ञान स बदलैत रहल अछि। चाणक्य होइत बा महेश ठाकुर एहि जमीन पर कईटा एहन उदाहरण अछि जाहि स इ प्रमाणित होइत अछि जे सत्ता हथियार स नहि ज्ञान स पाउल जाइत अछि। एहन मे समाज मे ज्ञान क प्रसार सत्ता लेल हरदम खतराक कारण रहैत अछि। बहुत लोकक मानब अछि जे मगध कए मूर्ख बना ओकरा पर राज करबाक नीतिक तहत सन् 1123 मे बख्तियार खिलीजी नालंदा विश्वविद्यालय कए बर्बाद क बिहार क शिक्षा क संस्कृति कए तबाह करि देने छल। मुगल हुए बा अंग्रेज या फेर आजाद भारत मे लोकतांत्रिक नेता सब शिक्षा कए केवल गर्त मे ल जेबाक काज केलथि। अंगुरी पर गिनबा योग्य नाम भेटत जे बिहार मे शिक्षा लेल किछु केलथि बा करबाक प्रयास केलथि।
बख्तियार खिलीजी क इ नीति एतबा कारगर साबित भेल जे बंगाल जीतलाक बाद अंग्रेज सेहो एहि इलाका पर ओकर नीति कए जारी रखलक। बागी बिहार मे शिक्षा क विकास काफी कम गति स भेल जाहि स बिहार देशक आन हिस्सा स पाछु होइत गेल। 1608 मे जखन ईस्ट इन्डिया कम्पनी क फरमान लकए अंग्रेज हाकिन्स भारत आयल छल तखने ओकरा एहि जमीनक इतिहास बता देल गेल छल। 1813 मे जारी कंपनी चार्टर क अनुसार देशज भाषा आ विज्ञान क विकास लेल पैघ राशि जारी भेल, मुदा बिहार क राशि कए कलकत्ता, बांम्बे आ मद्रास रेजिडेंसी कए देल गेल। यूरोपिय ज्ञान आ अंग्रेजी पढाई लेल बिहार मे केवल एकटा स्कूल क चयन भेल, जे भागलपुर स्कूल छल।
1835 मे राजा राम मोहन राय आओर लॉर्ड मैकाले स प्रभावित भ लॉर्ड बेंटिक बिहार मे अंग्रेजी शिक्षा कए बढाबा देबा लेल प्रयास केलथि। बिहारशरीफ आ पूर्णिया मे अंग्रेज़ी शिक्षा केन्द्र क स्थापना भेल। अंग्रेजी कए बढाबा देबा लेल एकर जानकार कए सरकारी नौकरी मे राखए जा लागल। 1854 मे बिहार मे शिक्षा क प्रगति लेल अंग्रेज एकटा कमेटी गठित केलक जाहि स शिक्षा क उन्नति पर कार्य हेबाक छल, मुदा एकरा दुर्भाग्य कहल जाए या किछु आओर 1857 क क्रांति क बाद फेर ओ कमेटी दिस ककरो ध्यान नहि गेल। लोक लड़ाई क बीच पढाई कए बिसरैत गेल।
ओना दरभंगा महाराज उत्तर बिहार लेल अपन स्तर स अंग्रेजी स्कूल खोलबाक योजना तैयार केलथि। जेकर बावजूद 1899-1900 क दौरान बिहार मे अवर प्राथमिक स्कूलक संख्या महज 8978 छल। पटना विश्वविद्यालय सेहो 1917 मे जा कए स्थापित भ सकल।
आजादीक बाद राजनेता सेहो अंग्रेज क राखल नीव पर महल ढार करबाक स पाछु नहि रलाह। उपर स राजनैतिक अराजकता आ मुख्यमंत्री क आवाजाही क सबस बेसी असर शिक्षा पर देखल गेल। शिक्षाक स्तर मे समतलीकरण एहन भेल जे पटना विश्वविद्यालय जे देशक सातम पुरान विश्वविद्यालय छी, ओकर गरिमा तक ख़त्म भ गेल। आजादीक बाद बिहार मे शिक्षा पर पहिल पैघ चोट भेल केबी सहाय युग मे। 1967 मे केबी सहाय शिक्षा लेल ‘’सब धन 22 पसेरी’’ क फार्मूला अपनेलथि। सहाय बिहार क प्राथमिक स ल कए उच्च शिक्षा तक कए तहस-नहस क देलथि। इ बिहार मे आजादी क बाद शिक्षा लेल सबस खराब समय कहल जा सकैत अछि। ओ राज्य मे नव विश्वविद्यालय खोलबाक संगहि ओकरा लेल निजी कालेज कए आंखि मूंदि कए सरकारी मान्यता दैत गेलाह। एहि प्रकार स ओ कॉलेजक प्रतिष्ठा कए गर्त मे खसा देलथि। हुनक एहि नीति कए बाद मे जगन्नाथ मिश्र अंतिम मुकाम तक ल गेलाह। ज्ञात हुए जे केबी सहाय क कार्यकाल स पहिने बिहार मे केवल दूटा यूनिवर्सिटी छल। हुनक कार्यकाल मे भागलपुर, रांची आ मगध यूनिवर्सिटी बनल। एहि विश्वविद्यालय लेल ओ निजी कॉलेज सब कए एक दिस स सरकारी मान्यता दैत गेलाह, जाहि स कॉलेज क बीच अंतर मिटाइत गेल आ नीक कॉलेज सबक स्थिति सेहो दोयम दर्जा क होइत गेल।
कॉलेज आ विश्वविद्यालय मे अराजकता आ गुंडागर्दी संयुक्त विधायक दल सरकार आ बिहार आन्दोलन क दौरान शुरू भेल। 1969 मे परीक्षा क दैरान चोरी करबाक मांग करि रहल छात्र कए जिगर क टूकडा कहि सत्ता पर पहुंचल महामाया प्रसाद बिहार मे पहिल बेर गैर कांग्रेसी सरकार क मुखिया भेलाह। हुनक मंत्रिमंडल मे समाजवादी पार्टी क नेता कर्पूरी ठाकुर शिक्षा मंत्री बनलाह। ओ एकटा अजीब सन आदेश पारित केलथि जेकर नासूर एखन धरि बिहार कए कना रहल अछि। ओहि आदेशक अनुसार मैट्रिक मे पास करबा लेल अंग्रेजी अनिवार्य विषय नहि रहल। ताहि समय मे लोक “पास विदाउट इंगलिश” कए कर्पूरी डिविजन नाम देलक फलतः शिक्षा मे अंग्रेजी क स्तर एतबा खसल जे आइ धरि बिहारक छवि ओहि स अपना कए दूर नहि क सकल अछि।
ओना 1972 मे जखन कांग्रेस क केदार पाण्डेय क सरकार बनल त ओ शिक्षा क स्तर उठेबाक प्रयास केलथि आ महामाया बाबूक जिगर क टुकडा सब कए सुधारबाक लेल किछु कठोर निर्णय लेलथि। पांडेय सरकार विश्वविद्यालय क जिम्मा अपन हस्तगत कैल आ सख्त आईएएस अधिकारी कए कुलपति आ रजिस्टार क पद पर बहाल केलक। एकर असर सेहो भेल। विश्वविद्यालय स गुंडाराज खत्म भेल। परीक्षा आ कक्षा बंदूक क साया मे सही मुदा सुचारू भेल। बिहार मे शिक्षा क संस्कृति पटरी पर लौट रहल छल, तखने केंद्र राजनीतिक मजबूरी मे केदार पांडेय कए मुख्यमंत्री पद स हटा देलक। एकर बाद संपूर्ण क्रांति क दौर आबि गेल आ विश्वविद्यालय अध्ययन स बेसी राजनीतिक मंच भ गेल। शिक्षा क सबटा व्यवस्था संपूर्ण क्रांति मे ध्वस्त भ गेल।
बिहार मे अगर शिक्षा क समाधी बनेबाक श्रेय ककरो देल जा सकैत अछि त ओ जगन्नाथ मिश्र क नाम होएत। जगन्नाथ मिश्र कहबा लेल कनिक कनिक दिन लेल तीन बेर मुख्यमंत्री भेलाह, मुदा हुनक नीति पीढी क पीढी प्रभावित करबा योग्य रहल। ओ केबी सहाय क नीति कए आगू बढबैत जाहि कॉलेज लग भवन तक नहि छल तेहन कॉलेज सब कए सरकारी घोषित क विश्वविद्यालय पर बोझ बढा देलथि। संगहि नीक आ अधलाह मे अंतर एतबा मिटा देलथि जे कोनो कॉलेज अपना कए कम आंकबा लेल तैयार नहि रहल। उपर स उर्दू कए दोसर राजभाषा क दर्जा द भाषाई शिक्षा कए राजनीतिक रंग सेहो प्रदान क देलथि। बिहार देश क पहिल राज्य भ गेल जाहि ठाम दोसर राजभाषा कए मान्याता भेटल।
डॉ साहेब स प्रसिद्ध जगन्नाथ मिश्र अपन तीनू कार्यकाल मे शिक्षा विभाग कए अपन राजनीति स्वार्थ क पूर्ति लेल उपयोग केलथि। हुनकर कार्यकाल मे शिक्षण संस्थान राजनीतिक अखाडा भ गेल। डा मिश्र टूटपुन्जिया कालेज सब कए विस्वविद्यालय क मान्यता दिया ओकर शिक्षक सब कए मनचाहा नीक कॉलेज मे पदसथापित करा देलथि। जाहि स प्रतिष्ठित कॉलेजक पढाई प्रभावित भेल। दोसर यूनिवर्सिटी बिल मे संसोधन करि कए बिहार क युनिवेर्सिटी सबहक पहचान ख़त्म क देलथि। नवका यूनिवर्सिटी बिल मे कोनो यूनिवर्सिटी क कर्मचारी कोनो यूनिवर्सिटी मे अपन स्थानांतरण करवा सकैत अछि। जग्ग्न्नाथ मिश्र अपने सबस पहिने एहि बिल क फायदा उठेलाह। ओ बिहार विश्वविद्यालयक एलएस कॉलेज स अपन तबादला पटना विश्वविद्यालयक बीएन कॉलेज मे करा लेलथि। एकर संगहि अपन किछु खास लोकक तबादला सेहो मनपसंद कॉलेज मे करबा देलथि। एहि संशोधन स छोट कॉलेजक शिक्षक पैघ कॉलेज मे चल गेल, मुदा ओहि स बेसी खतरनाक इ रहल जे बहुत अयोग्य शिक्षक बढिया कॉलेज मे जा ओकर प्रतिष्ठा कए खत्म क देलथि। एहन बहुत शिक्षक नीक कॉलेज पहुंच गेलाह जे कहियो न कक्षा लेने छलाह आ नहि प्रयोगशाला गेल छलाह। एहि स योग्य शिक्षक सब मे तनाव बढ़ब शुरू भेल आ ओ पढेनाई कम करैत गेलाह। जगन्नाथ मिश्र क कार्यकाल कुर्सी तबादला लेल सेहो प्रसिद्ध अछि। हुनकर कार्यकाल मे जखन कोनो नीक कॉलेज मे शिक्षक लेल जगह नहि रहैत छल त आन कॉलेज लेल आवंटित शिखक कोटा मे स एकटा पद ओहि प्रसिद्ध कॉलेज कए द देल जाइत छल। एहन उदाहरण देशक कोनो आन राज्य मे भेटब मुश्किल अछि।
1969 स 1990 तक बिहार मे शिक्षा एतबा गर्त मे पहुंच गेल छल जे लालू लेल बहुत किछु करबाक स्कोप नहि रहल। ओ चरवाहा विद्यालय क रूप मे दलित समाज क लोक कए आगू उठेबाक काज केलथि, हुनक नारा छल- घोंघा चुनने वालों, मूसा पकड़ने वालों, गाय-भैंस चराने वालों, शिक्षा प्राप्त करो । मुदा हुनकर इ योजना सेहो राजनैतिक अस्थिरता आ सत्ता परिवर्तन क कारण खटाई मे चल गेल। शिक्षा क हालत बद स बदतर होइत गेल। लालूक राज मे विद्यार्थी पलायन एकटा नव शब्द आयल। उदारवाद क बाद रोजगारपरक शिक्षा लेल बिहारक छात्र आन राज्य लेल पलायन शुरू केलक, जाहि स बिहार कए पैघ आर्थिक क्षति सेहो भेल।
2005 मे नीतीश राज आयल। विकास क नाम पर भेटल वोट स नीतीश सब क्षेत्र मे विकासक गप केलथि। उम्मीद जगल जे शिक्षा क क्षेत्र मे सेहो विकास होएत। मुदा पिछला सात मे शिक्षा क क्षेत्र मे कोनो खास काज नहि देखा रहल अछि। शिक्षकक नियुक्ति त भ रहल अछि, मुदा शिक्षाक स्तर नहि सुधरि रहल अछि, बल्कि एकटा एहन शिक्षित जमात पैदा भ रहल अछि जे मूर्ख होएत।
कुल मिलाकए महामाया प्रसाद स ल कए नीतीश कुमार तक पालतुकरण क नीति अपनाकए विश्वविद्यालय कए अपन राजनैतिक चारागाह बना रखने छथि। आंकडा पर गौर करि त 1970 स ल कए 1980 क बीच बिहार मे शिक्षा लेल सबस बेसी नीतिगत फैसला लेल गेल। एहि दौरान राज्य मे आठ टा सरकार बनल आ सात टा राज्यपाल बदलल गेल। चारि बेर राजभवन स सत्ता क केंद्र बनल। एहि कालखंड मे केवल पटना विश्वविद्यालय मे 11टा कुलपति नियुक्त कैल गेलाह। कुल मिला कए कियो स्थिर रूप स कतहु नहि काज क सकल। एहि दौरान शिक्षा मे व्याप्त राजनीति आ गुंडाराज कए देख कए जानल मानल शिक्षाविद डॉ वीएस झा एतबा धरि कहला अछि जे बिहार मे महाविद्यालय स्थापित करब एकटा लाभप्रद धंधा अछि बशर्ते संस्थापक राजनैतिक बॉस हुए या जनता क नज़र मे ओकर छवि एकटा दबंग क रहए।
बिहार मे वर्तमान शिक्षा : 25 हजार करोड स बेसी जा रहल दोसर राज्य
वर्तमान शिक्षा क अगर गप करि त उच्च शिक्षा लेल बिहार भारत मे एकटा एहन राज्यक रूप मे जानल जाइत अछि जाहि ठामक विद्यार्थी पर बाहरी राज्यक गैर सरकारी संस्थान अपन गिद्ध दृष्टि जमौने रहैत अछि। एकटा अध्यन मे इ दावा कैल गेल अछि जे सब साल बिहार स लगभग 25 हजार करोड टका बाहर जा रहल अछि। अध्ययन क मुताबिक उच्च शिक्षा लेल प्रतिवर्ष एक लाख छात्र बिहार स बाहर जाइत छथि। महाराष्ट्र, राजस्थान आ कर्नाटक सन राज्यक आर्थिक मजबूती मे बिहार स गैल टका एकटा महत्वपूर्ण हिस्सा बनि चुकल अछि। इ स्थिति तखन अछि जखन भारत क दसटा प्राचीन विश्वविद्यालय मे स तीनटा बिहार मे खंडहर बनल अछि। अध्ययन क अनुसार रहब, खाइब, पहिब आ अन्य मूलभूत सुविधा पर आन राज्य मे भ रहल खर्च कए छोडि दी त प्रति छात्र 70,000 टका सालाना ( जे कि किछु राज्य क इंजीनियरिंग मे प्रवेश लेल सरकारी फीस अछि) क हिसाब स 700 करोड़ होइत अछि (ज्ञात हुए जे एकर अलावा संस्थान डोनेशन क नाम पर सेहो काफी चंदा वसूल लैत अछि) बिहार स बाहर चल जाइत अछि। एकर अलावा प्रवेश दियेबाक नाम पर शिक्षा क दलाल क उगाही अलग अछि। बिहार स किछु एतबे राशि कोचिंग, गैर सरकारी संस्थान आ पब्लिक स्कूल क लेल सेहो बाहर जा रहल अछि। ओना आंकडा बता रहल अछि जे एखन धरि एि कोचिंग संस्थान मे ( एकाध कए छोडि दी त) कोनो छात्र राष्ट्रिय या अंतरराष्ट्रीय स्तर पर कोनो प्रतियोगिता मे अव्वल नहि आबि सकलाह अछि। सरकारी संस्थान क अगर गप करि त एहि मे स ज्यादातर भगवान् भरोसे अछि। किछु मे त व्यवस्था नहि त किछु मे शिक्षक नहि। राज्य क कईटा कॉलेज मे चलि रहल बीसीए पाठ्यक्रम लेल कंप्यूटर विभाग क अपन लैब तक नहि अछि। कईटा विभाग मे लैब अछि मुदा ओ बस नाम लेबा लेल, ओहि मे कोनो सामान नहि अछि। किछु एहने हाल पुस्तकालय सबहक अछि। बिहार क सब विश्वविद्यालय कए अपन पुस्तकालय रहबाक गौरव त अछि मुदा ओकर हालत बद स बदतर भ चुकल अछि। हवादार कोठली क त गप छोडू धुल धूसरित आलमारी सब स पुस्तक निकालबाक प्रयास करब कठिन अछि। कईटा किताब फाटल अछि त कईटा पढबा योग्य नहि रहल। नव किताब क खरीद क त गप जुनि करू। किछु सोधार्थी आ दान क फलस्वरूप किछु पुसतक नव भेट सकैत अछि। उच्च शिक्षा क प्रसारक हालत इ अछि जे मिथिला विश्वविद्यालय क बंटवारा भेलाक बावजूद आलम इ अछि जे मधेपुरा जिले मे स्थापित बी.एन. मंडल यूनिवर्सिटी असगर पाँचटा जिला कए बोझ उठेने अछि।
एक दिस देश क तकनिकी आओर उच्च शिक्षा क हजारटा संस्थान मे ओम्बुड्समैन क नियुक्ति हेबाक केंद्रीय मानव संसाधन विकास मंत्री क घोषणा एखन मूर्त रूप नहि ल सकल अछि। जे शिकायत क निपटारा आ भ्रष्टाचार कए रोकबा मे मदद करत आ दोसर दिस केंद्रीय विश्वविद्यालय आ आईआईटी कए ल कए ओ राजनीति सेहो क रहल छथि जाहि कारण स एहि मे देरी भ रहल अछि जे चिंता क विषय अछि। एहन में केंद्र आ राज्य सरकार कए बिहार मे शिक्षा पर ध्यान देबाक चाही वर्ना बिहार मे विकास क रफ़्तार जाहि तेजी स बढि रहल अछि ताहि स कदमताल अगर शिक्षा क विकास नहि करत त इ विकास कखनो औंधे मुँह खसि सकैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
१९ दिसम्बर २०२० । मैथिली जिन्दाबाद!!
एन्टा – एसोसिएशन अफ नेपाली तराईयन इन अमेरिका – अमेरिका मे नेपालक तराईवासी लोकनिक संगठन द्वारा आइ राम-जानकी विवाह पंचमीक सुअवसर नेपालक समय पौने ९ बजे सँ जूम मीटिंग केर मार्फत कार्यक्रम प्रस्तुत कयल जायत। तहिना काल्हि २० दिसम्बर २०२० केँ महाकवि कोकिल विद्यापतिक स्मृति पर्व समारोह मनाओल जायत। ईहो कार्यक्रम जूम प्रविधिक प्रयोग कय विभिन्न विद्वान्-अभियानी एवं कलाकार लोकनिक संग काल्हि संध्या नेपालक समय पौने ८ बजे सँ प्रस्तुत होयत। ई जानकारी कार्यक्रम संयोजक मोहन यादव करौलनि।
ओ कहलनि जे राम-जानकी विवाह महोत्सव पर अमेरिकाक विभिन्न भाग मे रहनिहार तराईवासी सब एहि कार्यक्रम सँ जुड़ता। ई कार्यक्रम ई-नेपलीज केर फेसबुक पेज सँ लाइव प्रसारित कयल जायत। पूरे संसार भरिक लगभग ५० लाख नेपाली व भारतीय एहि पेज केँ फौलो करैत छथि। मैथिली भाषाभाषीक एहि विशेष कार्यक्रम केँ देखबाक सुअवसर हुनको सब केँ जुड़तनि। मर्यादा पुरुषोत्तम राम संग जानकी केर विवाह केना भेल छल सेहो देखायल जायत। एहि अवसर पर गीतनाद आ भजन-कीर्तन सेहो प्रस्तुत कयल जायत। एन्टा परिवारक स्थानीय सदस्य लोकनि एकत्रित भऽ कार्यक्रम स्थल पर सेहो ई सब देखि पेता। कोरोना महामारीक कारण प्रत्यक्ष देखनिहार केँ सामाजिक दूरी व अन्य नियमक पालन करैत उपस्थित होबय पड़तन्हि, तेँ ई संख्या कम रहि सकैत अछि।
काल्हि महाकवि कोकिल विद्यापतिक स्मृति समारोह मे प्रख्यात विद्वान् लोकनि राम भरोस कापड़ि भ्रमर, देवेन्द्र मिश्र, रोशन जनकपुरी, रामरिझन यादव, रामनारायण देव, दिनेश यादव, श्यामसुन्दर यादव पथिक संग अनेकों प्रसिद्ध गायक-कलाकार लोकनि सेहो जूम प्रविधि मार्फत उपस्थित रहता। वरिष्ठ गायक गुरुदेव कामत, लोकगायिका सोनाली कर्ण, अंजू यादव, अनुजा चौरसिया, अंजली पटेल, संतोष सानू – हिनका लोकनिक सुमधुर आवाज मे विद्यापतिक गीत संग अन्यान्य मैथिली गीत-संगीत केर प्रस्तुति होयत। ई कार्यक्रम सेहो ई-नेपलीज केर फेसबुक पेज सँ लाइव प्रसारण होयत।
संयोजक यादव बतेलनि जे मैथिली भाषाभाषी समुदाय पूरे विश्व मे अपन दक्षता आ योग्यता सँ स्थान बनौने छथि। मिथिला जेहेन प्राचीन आ पूर्ण संस्कृति-सभ्यता केर महत्व पूरे संसार केँ जनेनाय जरूरी छैक। एन्टा एहि दिशा मे निरन्तर प्रयास करैत आबि रहल अछि। एहि सँ पहिने सेहो सामा-चकेवा, होली आदि सामूहिकताक परिचायक मिथिला विशेष पर्व पर एन्टा निरन्तर कार्यक्रम करैत रहल अछि। आगाँ ईहो लक्ष्य एन्टा केर छैक जे भाषा, कला, शिक्षा, समाज आ विभिन्न अभियान – उत्थान मे लागल लोक सब केँ जोड़िकय आगू बढी। एहि लेल आम आह्वान करैत सभक सहयोगक आकांक्षा सेहो ओ रखलाह। सभक सलाह आ सुझाव आमंत्रित करैत ओ आइ आ काल्हि केर कार्यक्रम मे बेसी सँ बेसी लोक जुड़थि से अपील कयलनि।
मैथिली जिन्दाबाद सँ वार्ताक क्रम मे समारोह प्रति सुझावक आग्रह पर सम्पादक प्रवीण नारायण चौधरी द्वारा निम्न इनपुट देल गेल अछि। श्री यादव एहि पर समुचित ध्यान देबाक आश्वासन सेहो देलनि अछि।


text:
नवका- पुरनका लेख सर्च करु...
बिहार सं के ?
एहि सं पहिने के हमर लेख ' कि नीतीश के जीत बिहार के हार अछि ' पर कई टा कमेंट आएल. किछ लोक के कहनाय छलन्हि जे ई बिहार के हार नहिं अछि. बिहार के विकास नहिं रुकत. किछ लोक कहलाह जे फर्क पड़त. मुदा एकटा पाठक त एतेक खिसिआs गेलाह जे ओ कहलाह कि अहां सभ ई कि बेकार के मुद्दा उठौने छी ? हमर ई कहबाक अछि जे बिहार मे नीतीश जी जीतलाह... नीक गप्प. मुदा नीतीश जी के जीतला सं बिहार के नुकसान सेहो भेल अछि. नीतीशजी के जेडीयू आओर बीजेपी के जीतला सं बिहार के केंद्रीय मंत्रिमंडल मे जगह सिफर भs गेल अछि. किछ लोक के कहनाय छनि जे ई सभ सं किछ फर्क नहिं पड़य छै. मंत्री सभ पूरा देश के लेल काज करय छथिन्ह. अगर एहन गप्प अछि त ममता बनर्जी किएक रेल मंत्रालय के लेल जोर लगौने छलीह. किएक मन लाएक मंत्रालय नहिं मिलला पर डीएमके चीफ करुणानिधि दिल्ली सं रुसि कs वापस चलि गेलाह. 18 सीट जीतलाह ओहि मे सं हुनका नौ टा मंत्री चाही. ओहि मे बेटी... बेटा... भतीजा सभ के मंत्री बनाबय चाहय छलाह. आओर रेल मंत्रालय सेहो चाहय छलाह. मुदा रेल पहिने ममता के द देल गेल छल. डीएमके भने अखन रुसि कs चलि गेल अछि मुदा आएत जरूर. मंत्री पद के सुख नहिं छोड़य चाहत डीएमके. मंत्री पद के चक्कर मे कांग्रेस के कतेक कसरत करय पड़ि रहल अछि. सीट बेसि जीतल कांग्रेस आओर महत्वपूर्ण सीट के मांगि रहल अछि डीएमके आओर टीएमसी. किछ त अछि जे खास मंत्रालय के रहला सं फर्क पड़ैत अछि. एहन नहिं रहैत त एतेक मान-मनौवल होएबे नहिं करैत. एतेक रुसनाय- मनयनाय नहिं चलैत. मंत्री सभ अपन इलाका ...राज्य के विशेष ख्याल राखय छथिन्ह. हुनका फेर सं जीत के आबय के रहय छनि. पार्टी के अपन काज के लोक के बताबय के रहैय छनि. फैट्री खुलैत अछि... दफ्तर खुलैत अछि... रोजगार के अवसर बढैत अछि. आ सभ के नुकसान एहि बेर बिहारके अछि. कि अहां सभ के एना नहिं लगैत अछि ?
सदस्यता लें टिप्पणियाँ भेजें (Atom)


text: नई दिल्ली। सरकार नैशनल हाइवेज इंटरकनेक्टिविटी इंप्रूवमेंट प्रोजेक्ट (एनएचआईआईपी) क तहत देश भरिक विभिन्न राष्ट्रीय राजमार्गों क 3,700 किलोमीटर हिस्सा क काया-कल्प करत। एहि परियोजना पर 20,000 करोड़ खर्च हेबाक क उम्मीद अछि। इ परियोजना सड़क परिवहन आ राजमार्ग मंत्रालय द्वारा पूरा कैल जाएत। एकर तहत अगिला 3 साल मे 8 राज्य क सड़क कए सिंगल लेन स डबल लेन मे बदलल जाएत। सूत्र क मुताबिक बिहार, हिमाचल प्रदेश, उड़ीसा, उत्तराखंड, कर्नाटक, राजस्थान, पश्चिम बंगाल आ अंडमान निकोबार मे 33टा सडक कए एहि लेल चुनल गेल अछि। विकास क पहिल चरण मे बिहार मे 807 किमी, कर्नाटक मे 667 किमी आ हिमाचल प्रदेश मे 640 किमी सड़क कए काया-कल्प कैल जाएत। मंत्रालय क वरिष्ठ अधिकारी कहला जे एहि परियोजना क लेल 80 फीसदी धनराशि विश्व बैंक देत, शेष धनराशि केंद्र सरकार लगाउत। एहि परियोजना स केंद्रीय सड़क परिवहन मंत्री कमलनाथ द्वारा निर्धारित 20 किमी सड़क प्रति दिन निर्माण क लक्ष्य हासिल करबा मे मदद भेटत। जखन कमलनाथ मंत्रालय संभालने छलाह, ओहि समय सड़क निर्माण क दर 4 किमी प्रति दिन छल, जे कापफी कम छल, मुदा आइ इ 13 किमी प्रति दिन भ गेल अछि।


text:
अपन दलान अपन मैथिल समाजक लेल हमर एगो छोट छीन प्रयास अछि सभके एकसूत्र में बांध के आ अपन संस्कृति स अवगत करेबाक , जत आजुक ई तेजी सं परिवर्तन होयत जुग में किनको पास समय नई छैन जे ओ
अपन परिवार के देखता आ की समाज के , सभ कियो अपन रोजी रोटी में लागल रहित छैथ…..मुदा एहनो बहुत व्यक्ति छैथ जे अपन बहुमूल्य समय के निकैल ई सम्जाक्लेल समय देत छथिन हुनका सभके हमर बहुत -बहुत सुभकामना ! आ जे कियो समय नै द पबैत छैथ हुनका सं आग्रह कर्बैं जे कम स कम ओ समाजक ओहिवर्गक लोग्निक उत्थास बढेता जे अपन समय द क समाज के लेल आ अपन संस्कृति के धरोहर के रक्षा के लेल कार्यरत छैथ ! और हम निवेदन करैत कची जे आन्हुसभ्क कोनो मैथिल रचना हुवा जे मिथिलाक विषय वस्तु सं परिचित करबैत होय ओ रचना हमर ई मेल navin1505@gmail.com पर पठाऊ, रचना के साथ अपन नाम आ संक्षिप्त जानकारी सेहो भेजब ताकि अंहक नाम सं हम रचना प्रकाशित क सकी !
(नविन ठाकुर )


text:
मुदा सवाल ई अछि जे अगर एहि खबर मे एको मिसिया सच्चाई अछि त जिला के आओर अफसर... विभाग कि सुतल छल. परीक्षा देबय वाला के पहचान छुपल रहय एकरा लेल कॉपी पर नाम तक नहि लिखल जाएत अछि. एहि के लs क बिहार मे बेसि लोक सभ अपन नाम के आगां सरनेम जोड़नाय बंद करि देलखिन्ह आओर एहन-एहन सरनेम राखल लागलखिन्ह जेहि सं जाति के पता नहि चलय. सरनेम मे बस कुमार... रंजन... सुमन... भारती जकां टाइटल लगाबय लागलखिन्ह.
पहिने कहल जाए छल जे परीक्षा कॉपी मे नाम लिखला पर... जाति लिखला पर ... जाति के पहचान सामने आएलाह पर कॉपी जांचय वाला अपना हिसाब सं नंबर कम बेसि कs सकय छथिन्ह... पक्षपात कs सकय छथिन्ह. कॉपी जांचय वाला भेदभाव कs ककरो कम-बेसि नंबर द सकय छथिन्ह.
जतय कॉपी पर रोल नंबर के सिवा नाम तक नहि लिखय देल जाएत छल ओतय जाति के नाम के जिक्र एकदम सं चौंका देबय वाला खबर अछि. अगर अहां के इलाका मे एहि तरहक कोनो गप होएत अछि त ओकर खिलाफ आवाज उठएबाक चाही. नहि अगर अहां के कि लगैत अछि.कॉपी पर जाति लिखनाय सही अछि त कोनो बात नहि.


text:
एमी ज्याक्सन
एमी लुइस ज्याक्सन (अङ्ग्रेजी: Amy Louise Jackson) (जन्म ३१ जनवरी १९९१) ओ ब्रिटिश मोडल तथा चलचित्र अभिनेत्री छी । ओ सन् २००८ क मिस टिन वर्ल्ड आ २००९ मे मिस लिभरपुल जित्ने अछि । ओ सन् २०१० मे तमिल चलचित्र मद्रासपत्तिनममे अभिनय केनए छल । ताहिना सन् २०१२ मे प्रदर्शित हिन्दी चलचित्र एक दीवाना थासँ ओ बलिउडमे प्रेवश केनए छल तथा हुनकर सन् २०१४ मे प्रर्दशित पहिल तेलुगु भाषाक चलचित्र यवादु रहल छल ।
जीवनी[सम्पादन करी]
अभिनीत चलचित्रसभ[सम्पादन करी]
सन्दर्भ सामग्रीसभ[सम्पादन करी]
- ↑ "Brit model is Bollywood star", The Sun (London), २५ मई २०११, अन्तिम पहुँच २५ फरबरी २०१२।


text:
ऐहिक जानकारी दैत मिथिला स्टूडेंट यूनियन दरभंगा इकाई केँ मीडीया प्रभारी गणपति मिश्रा कहलनि कि एमएसयू छात्र सभक प्रति दृढ़ संकल्पित आ गैर-राजनीतिक संगठन अछि। हमरा सभक प्रयास अछि कि बेसी सँ बेसी छात्र सभकेँ यूनियन संग जोड़ल जाय। ओतहि सचिव जयप्रकाश झा कहलनि कि हम सभ छात्र सभक प्रति पूर्णतः सजग छी, पिछला दू बरख सँ हमसब छात्र - सेवा मे लागल छी। जाहिक परिणाम अछि कि यूनियन विश्वविद्यालय केर सभसँ पैघ यूनियन केर रूप मे उभरल अछि, जाहिक सबूत 15 नवम्बर क' भेल छात्र आंदोलन अछि।
मिथिला स्टुडेंट युनियन (MSU) के 15 नवम्बर क' भेल छात्र आंदोलन मे पहिल बेर छात्र आंदोलन केर इतिहास मे एतेक बेसी छात्र भाग लेना छल। ऐहिक परिणाम अछि कि छात्र-संघ चुनाव होमे जे रहल अछि। ई मिथिला स्टुडेंट युनियन केर जीत साबित करैत अछि, ई जीत मिथिला विश्वविद्यालय केँ सब छात्रक जीत अछि। ई जीत हासिल करबाक लेल सभ सेनानी यूनियन के दिन राति मेहनत करी सहयोग केलनि।
ओतहि सुधांशु कर्ण कहलनि कि बहुत मजबूती सँ हम सभ छात्र-संघ चुनाव लड़ब, आओर यूनियन के विजय होयबाक पताका लहराओल जेत। छात्र-संघ चुनाव लड़बाक लेल मैराथन स्तर पर तैयारी शुरू अछि। आजुक सदस्यता सह जागरूकता अभियान मे राकेश चौधरी, मुकुंद चौधरी के संगे संग सैकड़ों छात्र लोकनि यूनियन केर सदस्यता ग्रहण केलनि। ऐही कार्यक्रम मे यूनियन के सेनानी मनोज कुमार, दरभंगा सचिव पिरसुन चौधरी, प्रणब कुमार, विष्णु शर्मा, बिकाश चौधरी, बालकृषर्ण, बिमल मैथिल, राहुल झा, बिपिन झा, शंकर भगवान आदि लोकनि उपस्थित छला। आय पुनः 9 बजे सँ सी. एम.कॉलेज मे आओर 12 बजे सँ मारवाड़ी कॉलेज मे यूनियन द्वारा सदस्यता सह जागरूकता अभियान चलाओल जायत।


text:
आब जुग ओ नहि जे जनाधार बनेनिहार कोनो गरीब-गुरबाक मैनजन लेल लोक मतदान करत, आब सुस्पष्ट छैक जे टिकट सँ लैत चुनावी प्रचार आ जीतक लक्ष्य सँ चुनाव लड़निहार लेल करोड़ों रुपयाक दरकार पड़ैत छैक। चुनाव लेल आदर्श केवल शब्दाडंबर बनिकय रहि गेल छैक, असलियत यैह जे कार्यकर्ता सँ लैत अभियान संचालन सब किछु मे लाखों-करोड़ों रुपया पाइन जेकाँ बहेनाय आवश्यक भऽ गेलैक आब।
चुनाव आयोग सेहो एहि लेल निरन्तर चिन्तन करैत अछि। चुनावी खर्च पर अंकुश लगबैत अछि। आवश्यक खर्च लेल सीमा तय करैत अछि। लेकिन जाहि देश मे उज्जड़ आ कारी दुइ रंगक पैसा सँ आर्थिक रक्त संचार होइत छैक, ओतय विधि-व्यवस्था पर प्रशासकीय नियंत्रण सेहो संभव नहि छैक। एहन वीभत्स परिस्थिति मे सात्त्विक राज्य-शासनक कल्पना कतहु सँ साकार भेनाय सेहो असंभव छैक।
आइ मिथिलावादी एकटा दल मिथिलाँचल मुक्ति मोर्चा केर एक अपडेट सँ चिन्ता प्रकट करैत देखलहुँ। एहि मे क्रान्तिकारी जनमानस सँ धनबल केँ चुनावी तंत्र पर हावी होय सँ रोकबाक लड़ाई हेतु आह्वान अछि। निश्चित रूप सँ ई एकटा सकारात्मक आह्वान लागल। एहि मे कहल गेल छल जे बहुत पहिने बाहुबल चुनाव मे हावी होइत छल, तेकरा सँ पूर्वज काफी संघर्ष करैत जीत हासिल केलनि। मुदा वर्तमान समय मे धनबलक महिमा चुनावी तंत्र पर अपन कब्जा जमा रहल अछि। एकरो सँ संघर्ष करैत जीत हासिल करय पड़त।
प्रजातंत्र केर चुनाव मे संख्याबल केँ नाजायज कियो नहि कहि सकैत अछि, मुदा संख्याबल लेल अशिक्षाक प्रसार, जातिवादिताक उन्मादी नारा, सांप्रदायिक विभाजन सँ संख्याबल केर वृद्धि, अनैतिक रास्ता सँ मतदाता-ध्रुवीकरण आदि एहेन कमजोर पक्ष छैक जाहि पर न्यायपालिका, विधायिका आ प्रशासिका केँ सजग बनि नियंत्रण करब जरुरी छैक। चुनाव आयोग असगरे कतेक बात देखौक, विधायिका आ न्यायपालिकाक संग प्रशासिकाक जाबत एहि दिशानिर्देशक संग ईमानदार अनुपालन नहि हेतैक, ताबत कि स्वच्छ राजनीति आ भ्रष्टाचार सँ राष्ट्रतंत्र केँ मुक्ति भेटतैक? वर्तमान युग मे प्रत्येक राजनीतिक दल केर मुख्य एजेन्डा जातीय आधारित, धर्म आधारित, वर्ग आधारित आधार पर राजनीति करबाक तंत्र प्रचलन मे आबि गेलैक अछि। एहि तरफ बुद्धिजीवी आ नीतिनिर्माणकर्ताक ध्यानकेन्द्रित होयब सेहो जरुरी छैक। सबसँ पहिल आवश्यकता अशिक्षा सँ मुक्ति लेल जनमानस मे क्रान्तिक जरुरत छैक। जेना-जेना साक्षरता बढैत छैक, समाजक शुद्धीकरण सेहो तही गति मे होइत छैक।


text:
विचार
– दिलीप कुमार झा
मिथिला राज्यक मांग एकटा आर्थिक ओ सामाजिक आन्दोलन थिक
कोनो राज्यक निर्माण दू तीन कारण सं होइत अछि। पहिल कारण होइत अछि ओहि क्षेत्रक एकटा भौगोलिक पहचान जे चिन्हित राज्यक निवासीक भरन पोषण लेल आर्थिक आधार तैयार करैत अछि। दोसर कारण होइत अछि ओहि क्षेत्रक फराक सांस्कृतिक पहिचान से अनेक रुपमे परिभाषित होइत अछि जेना ओहि क्षेत्रक अपन भाषा-उपभाषा , अपन खान-पान आओर पहिराबा ओढ़ाबा, लोक संस्कृति जाहिमे गीत, नृत्य, रीति रेवाज आदि अबैत अछि। मिथिला प्राचीन समयसं एक राज्य के रूप मे विद्यमान रहल से मात्र सांस्कृतिक कारण सं नहि मुख्यरूपसं एकर कारण भौगोलिक ओ आर्थिक रहल।
वर्तमान जे भारत देशक भौतिक स्वरुप अछि जकर परिकल्पना भारतक पहिल स्वतंत्रता संग्राम १८५७क समयसं भेल। मिथिला ओतहुं विद्यमान छल। वर्तमान जे मिथिला राज्यक मांग अछि ओ लगभग सय बर्ष पुरान अछि । एखनुक मिथिला राज्यक मांगकें मिथिला राज्यक विरोधी तत्व द्वारा एहि आन्दोलनकें एकटा सांस्कृतिक ओ भाषायी आन्दोलन कहि क’ खारिज करबाक षडयंत्र चलि रहल अछि, एतबैक नहि, किछु घोर मिथिला विरोधी तत्व सब यदा कदा एहि आन्दोलनकें जातीय आन्दोलन सेहो घोषित करबाक षडयंत्र करैत रहल अछि। जाहिसं हमरा सबकें साकांक्ष रहब जरूरी अछि।
मिथिला राज्य आन्दोलन विशुद्ध रूपसं आर्थिक ओ सामाजिक आन्दोलन छी मुदा ई निर्विवाद सत्य थिक जे एहि आर्थिक ओ सामाजिक आन्दोलनक रास्ता राजनीतिक गलियारासं होइते मिथिलाक जनपथपर पहुचत। से राजनीति करैवला हमर राजनीतिज्ञ सब बुझथि जे मिथिला हमर छी। आइ ने काल्हि ओ लोकनि मिथिला नेता कहौता। मिथिलाक गौरवशाली अतीत रहलैक अछि मुदा मिथिलाक अर्थ एकटा गौरवशाली सांस्कृतिक परंपरा वा एकटा उज्ज्वल अतीत मात्र नहि अछि।
मिथिलाक अर्थ थिक वर्तमान दुरावस्थाकक बीच लल्ल भेल मिथिलाक जन-जनक आर्थिक, सामाजिक उन्नति ओ विकास लेल भारत संघक भीतर एकटा स्वतंत्र ईकाईक स्थापना। ई मात्र संयोग नहि जे देशक दस टा आर्थिक रूपसं विपन्न निर्धरनतम जिला दसो मिथिलेमे अछि। एकर अर्थ अछि मिथिला बहुत दिनसं अवडेरल अछि, विपन्न अछि।ओहिसं त्राण लेल चाही पृथक मिथिला राज्य। मिथिलाक लोकक राजनीतिक विलासिताक लेल नहि चाही मिथिला राज्य।एतुका लोकक नीज अस्तित्व बचेबाक लेल जरूरति अछि मिथिला राज्य।
स्वतंत्रतासं पूर्ब मिथिला क्षेत्र जे चीनी, जूट, कागज, सूत, माछ, धान, मखानक उत्पादनमे अग्रगण्य छल से एहि पचहत्तरि बर्षमे कोना अधोगतिकें प्राप्त क’ लेलक। एहि वस्तुक उत्पादनमे मिथिला आत्मनिर्भर तं रहबे करय दोसरो प्रान्तकें आपूर्ति करय। ओहि विलटल खेती ओ उद्योगक पुनर्स्थापनाक लेल चाही मिथिला राज्य। मिथिलाक अबैवला पीढ़ी अपने हाथे आब अपन आर्थिक ओ सामाजिक समस्याक उलझन सोझरिबय चाहैत अछि जे प्रसन्नताक बात अछि।नबतुरिया आगां आबि रहलए, जागि रहलए। कोनो समाजक नबतूर जखन जगैत अछि तखने कोनो परिवर्तन अबैत अछि से मिथिला राज्य टेमी जे सय बर्ष सं टिमटिमा रहल अछि आब लगैत अछि निर्णायक मोड़ पर पहुंचयवला अछि।
मिथिला लग एखनो जे आर्थिक संपदा बांचल छैक ओकर दोहनसं मिथिला आर्थिक रूपें आत्मनिर्भर भ’ सकैत अछि बस जरूरत छैक एकटा सक्षम नेतृत्वक जे एकटा ईमानदार प्रयाससं मिथिलाक विकास क’सकय। से विकास किन्नहुं बिना पृथक मिथिलाक संभव नहि भ’ सकैत अछि।
मिथिला नदीक प्रदेश अछि एखनो मिथिला लग व्यापक जल संपदा बांचल छैक। मिथिला सामान्यत: गंगा, गंडक नेपालक तराइ आ प्राचीनकालक कोसीक बीचक क्षेत्र मानल जाइत अछि से मात्र मिथिलामे इएह तीनटा नदी नहि अछि। मिथिलामे सातटा पैघ नदी अछि गंडक, बूढ़ी गंडक, बागमती, अधवारा समूह, कमला, महानंदा आ कोसी।एकर अतिरिक्त छोट पैघ आर कतेक नदी आओर धार बहैत अछि। मिथिला क्षेत्रमे एखनो दस हजारसं उपर पोखरि अछि।
मिथिलाक माटिक उर्वरता एखनो बांचल अछि। जे अत्यन्त संतोषक बात अछि। मात्र समुचित सिंचाइ प्रबंधनसं मिथिलाक बिरहल खेत आओर उपटल खेतीकें पलटायल जा सकैत अछि। बिलटैत मिथिलाकें बचायल जा सकैत अछि।
आजुक मिथिला एक युवा मिथिला अछि। मिथिला परिक्षेत्रमे युवा लोकनिक जनसंख्या लगभग पैंतीस प्रतिशत अछि मुदा ओ युवा सब रोजी रोज़गारक लेल मिथिलासं पलायन क’ गेल छथि। ओ लोकनि भारतक विभिन्न प्रान्तमे बहुत अभिशप्त जीवन जीव रहल छथि। मिथिलाक युवा जनसंख्याक शक्तिक उपयोग भारत आओर भारतक बाहर दोसर-दोसर देश ओ प्रदेशक लेल भ’ रहल अछि।
मिथिलामे उद्योग धंधाक विकास भेलासं मिथिलाक श्रम शक्ति ओ बौद्धिक संपदाक उपयोग अपना भूमिक समवर्धन ओ विकासक लेल कयल जा सकैत अछि। मिथिलाक युवासब जे विदेशमे विदेशी मुद्रा कमाक’ लबैत छथि ओहि विदेशी मुद्राकक उपयोग भारतक दोसर प्रान्तमे कयल जाइत अछि जाहिसं मिथिलापुत्रक धनसं दोसर प्रान्तक विकास होइत अछि रोजगा़र उत्पन्न होइत अछि। जं मिथिला राज्यमे निवेशक उचित वातावरणक निर्माण हुए तं ओ सब विदेशी मुद्रा मिथिला क्षेत्रक विकासमे लगाओल जा सकैत अछि।
एकटा अनुमानक मोताबिक मिथिला क्षेत्रक लोकप्रति बर्ष १२००० करोड़ टाका विदेशमे कमा क’ भारतक दोसर प्रान्तमे प्रतिबर्ष निवेश करैत छथि। ओ सब टाका कें मिथिलाक विकास मे लगाओल जा सकैत अछि। तहिना प्रतिबर्ष प्रवासी मैथिल ३००० करोड़ टाका प्रतिबर्ष भारत पठबैत छथि ओहु मे सं किछु टाका हम मिथिलाक विकासक लेल उपयोग क’ सकैत छी। मिथिलाक लोक २००० करोड़ टाका प्रतिबर्ष बिहार सरकारकें कर के रूपमे भुगतान करैत छथि जाहिमे सं मात्र ७००टाका मिथिला क्षेत्रमे खर्च कयल जाइत अछि।
मिथिला राज्य भेलासं मिथिला क्षेत्रमे सरकारी नौकरीक सेहो अनेक संभावनाक द्वारि खूजत। मिथिला राज्य हैत तं विद्यालयमे मैथिली शिक्षा सेहो हैत । मैथिली शिक्षा हैत तं मैथिली भाषाक हजारों शिक्षकक बहाली हैत। एक अनुमान के मोताबिक बयालिस हजार प्राथमिक ओ मध्य विद्यालय तथा छ: हजार माध्यमिक विद्यालय मिथिला क्षेत्रमे रहत। ओहिमे कम सं कम एक लाख मैथिली भाषाक शिक्षकक बहाली हैत। राज्यक अपन लोक सेवा आयोग रहत। जरूरत के अनुसार पद कें सृजन ओ नियुक्ति कयल जायत। एखन मिथिलाक लोकक उच्च न्यायालय ओ सचिवालय सेहो पटना अछि। मिथिलाक लोककें ओतय जेबा एबा मे परेसानी छनि ओहिमे व्यय कयल जायवला अत्यधिक राशिक बचत हैत जकर उपयोग मिथिलाक विकासक लेल कयल जा सकत ।
पलायन सबसं अहम मुद्दा अछि मिथिलाक लेल। मिथिला आइ लेबर जोन बनिक’ रहि गेल अछि सेहो केहन मजूर?अकुशल मजूर जकर श्रमक बजारमे उचित मूल्य नहि देल जाइछ। मिथिलाक लोक दू सांझक बुतात लेल रनेबने बौआ रहल अछि, टौआ रहल अछि। भारतक विभिन्न प्रान्तमे वा दोसरो देशमे बहुत खराब परिस्थिति मे मिथिलाक लोक काज करैत। देखिते हैब समाचारमे कतहुं ने कतहुं हर सप्ताह मिथिलाक मजूर मारल जाइये। से विभिन्न दुर्घटना मे तं सहजहि कश्मीरक आतंकवादी द्वारा मिथिलाक मजबूर लोक मारल जाइत अछि। एहि सबहक एकहिटा अछि समाधान मिथिलाक लोक अपना समस्याकें अपनहि गुनय। उपलब्ध संसाधनसं अपन क्षेत्रक विकास करय। कारण बिहारमे पचहत्तरि बर्ष रहिक’ मिथिला देखलक मिथिलामे नब किछु तं नहिये भेल जे उद्योग धन्धा पहिनेसं छल ओहो सब चौपट भ’ गेल। तें आब बहुत जरूरी अछि मिथिला राज्य। मिथिला राज्य बनलासं शेष बचल बिहारक प्रगति सेहो तेज हेतै।छोट प्रान्त रहतै ओ सब अपना विकासपर नीकसं ध्यान देताह। एखन हुनका सबकें गंगाक उत्तर टपबामे बहुत दिक्कत होइत छनि।
तें ई कहब जे मिथिला राज्य आन्दोलन सांस्कृतिक ओ भाषायी आधारपर मात्र कयल जा रहल अछि से उचित नहि छैक। हं, मिथिलाक अपन विशिष्ट संस्कृति छैक। मैथिली भाषाक समृद्ध साहित्य छैक। मिथिलाक कला संस्कृति संसारक कोनो संस्कृतिसं कमजोर नहि अछि मुदा तहिना ईहो ओतबैक सत्य छैक जे प्राकृतिक रूपसं गंगा ओ हिमालयक बीचक क्षेत्र मिथिला कहबैत अछि जे मिथिलाक पृथक भोगोलिक आधार प्रदान करैत अछि। तहिना एहि भौगोलिक क्षेत्रक लोकक अपन फराक कृषि संस्कृति छैक। कृषि आओर कृषि आधारित अनेक तरहक उद्योगकें आधार बनाक’ मिथिला आर्थिक विकासक पथपय आगां बढ़ि सकैत अछि। एतुका पलायनकें रोकल जा सकैत अछि। तें ई कहब जे मिथिला राज्य एतुका लोकक एकटा सांस्कृतिक जरूरत छैक से सत्य नहि अछि। मिथिला जरूरत छैक पलायन रोकबाक लेल, विलटल खेतीकें समृद्ध करबाक लेल, विपन्न शिक्षा व्यवस्थाकें सोझरयाबक लेल।


text:
नई दिल्ली । राजनीति आ अर्थशास्त्र क जुगलबंदी हाल मे खूब देखबा लेल भेट रहल अछि। आर्थिक मसला पर दलीय राजनीति एकटा नव स्वरूप लैत जा रहल अछि। पहिने नीतीश चिदंबरम क प्रशंसा केलथि आ आब प्रधानमंत्री नीतीशक प्रशंसा क रहल छथि। आर्थिक बाट स राजनीतिक संकेत क एहि शैली पर राजनीति क विशलेषण सेहो भ रहल अछि। मुदा बिहार एहि स खुश अछि जे प्रधानमंत्री ट्विटर क माध्यम स बिहारक विकास कए रेखांकित क रहल छथि। एतबा त साफ अछि जे देश दुनिया मे बिहार क प्रति स्थापित रुख मे बदलाव आबि रहल अछि।
प्रधानमंत्री मनमोहन सिंह क कहब अछि जे मुख्यमंत्री नीतीश कुमार क कार्यकाल मे बिहार क बहुत तेजी स विकास भेल अछि। पीएम क एहि बयान स केवल बिहार क जनता नहि बल्कि नीतीश क मंत्री सब सेहो बुहत खुश छथि ।
मनमोहन सिंह बिहार सरकारक तारीफ ट्विटर पर केलथि अछि। पीएम ट्विटर पर लिखलथि अछि जे पिछला किछु साल मे बिहार बेहतर विकास केलक अछि। बीमारू राज्य रहल बिहार मे तरक्की क रफ्तार तेज भेल अछि।
ओना पीएम क एहि बयान कए 2014 क लोकसभा चुनाव क संग जोडि कए देखल जा सकैत अछि। जानकार क कहब सेहो अछि जे इ नीतीश कए यूपीए मे शामिल करबाक प्रयास भ सकैत अछि। मुदा बिहार एहि ल कए खुश अछि जे भारत आब ओकरा बीमारू राज्य नहि कहैत अछि। यैह कारण अछि जे प्रधानमंत्री मनमोहन सिंह क एहि बयान क बाद नीतीश सरकारक मंत्री गदगद छथि। ओना नीतीश कुमार दिस स एखन धरि एहि पर कोनो टिप्पणी नहि आयल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
मिथिलाक मधेपुरा जिलाक जीतपुर गाम मे 1968 ईस्वी मे जनमल कृष्णमोहन झा दिल्ली विश्वविद्यालय सँ हिन्दी मे एम.ए आ जेएनयू सँ एम.फिल. आ पीएचडी छथि आ सम्प्रति असम विश्विद्यालय, सिलचर मे हिन्दीक प्रोफेसर छथि । हिन्दी मे एकटा कविताक पोथी 'समय को चीरकर' प्रकाशित-प्रसंशित छनि । 'कन्हैया स्मृति सम्मान' आ 'हेमंत स्मृति कविता पुरस्कार' सँ सम्मानित कृष्णमोहन झा ई मानैत छथि जे हुनकर कोनो कविता कोनो विचारधाराक अनुगमन नै करैत अछि मुदा ओ संगे इहो मानैत छथि जे विचारधाराक भूमिका केँ खारिज करबाक ई तात्पर्य नै जे कविताक नाम पर मूल्यविहीन फोंक पद्याभ्यास केँ प्रस्तावित करी । कृष्णमोहन जीक अनुसार हुनक कविता मनुक्खक स्वाधीनता आ गरिमाक रक्षा लेल प्रयत्नशील अछि । ओ दिन-राति, चलैत-बुलैत, सुतैत-उठैत ओहि 'स्पेस' केँ तकबा आ रचबा लेल बेकल रहैत छथि जाहि ठाम जीवन असंख्य रूप मे क्रियाशील रहैत अछि । मैथिली मे हिनक एकटा कविता संग्रह 'एक टा हेरायल दुनिया' अन्तिका प्रकाशन सँ प्रकाशित छनि । प्रस्तुत पांचो कविता उक्त संग्रहे सँ लेल गेल अछि । इच्छा भेला उत्तर कृष्णमोहन जी सँ jha.krish@yahoo.com पर संपर्क कयल जा सकैत अछि ।
1. अहाँ केँ केओ सोर करैयै
रोज राति मे अहाँ केँ केओ सोर करैयै
सिनेमाक अंतिम शो खत्म भेलाक बाद
जखन लोकबेद घरमुँहाँ बरद जकाँ घुरि जाइत अछि
अपन-अपन ठेकान पर
सोसायटीक चौकीदार
एक बेर आर अपन सीटी बजा क'
पहाड़क स्मृति मे डूबल जखन
बिला जाइत अछि एकटा प्रदत्त अन्हार मे
जखन रातिक परती खेत केँ
अपन सहस्त्र फार सँ चीरैत-फाड़ैत पड़ा जाइत अछि
हकासल-पियासल एकबजिया ट्रेन
बहुत दूर सँ अहाँक नाम ल' क'
केओ सोर करैयै
अहाँ गाढ़ नीन्द मे रहै छी मातल
कि हठात भीजि जाइत अछि सगर देह
आ भलारि जकाँ काँप' लगैत अछि अहाँक प्राण
अहाँ उठि क' बैसै छी
जल पीबै छी
आ जहिना करट बदलि क' कोनो आन ठाम
लगब' चाहै छी अपन ध्यान
कि एकटा करुण-कातर आवाज सुनि क'
फेर ठाढ़ भ' जाइत अछि अहाँक कान
अहाँ सुतै छी आ उठै छी
उठै छी आ सुतै छी
सुतैत-उठैत अपन अनिद्राक मरुथल केँ
एकटा बूढ़ जर्जर ऊँट जकाँ कहुना पार करै छी
राति भरि जपैत भगवानक नाम
मुदा एकटा अनुत्तरित गाम
बेर-बेर अपन नाम आ अपन ठाम बदलि क'
बहुत दूर सँ अहाँ केँ सोर करैयै
•••
अहाँ केँ सोर करैयै
बिढ़नीक छत्ताक ऊपर मे लटकल एकटा डमहा लताम
गुनेसर साहक दुआरि पर ठाढ़ तेतरिक गाछ
आ खलिफाक आड़ाक सिनुरिया आम
अहाँ केँ सोर करैयै
एकटा टुटलहा स्कूल
धूरा पर खसल जेना सुखलहा फूल
अहाँ केँ सोर करैयै
चुबैत घर आ नोनियाँ लागल देबाल
बाट तकैत खड़ाम आ फोटो मे लागल मकराक जाल
अहाँ केँ सोर करैयै गाछ-पात लोकबेद आँगन आ दुआरि
एक आँगुर धँसल आँखि कि टूटल केबाड़ ?
अहाँ केँ सोर करैयै अहीँ सँ छूटल
अहाँक अभिशप्त अंश
खाइत-पिबैत सुतैत-उठैत वैह मारैत अछि दंश
अइ दुनियाँ मे माँगै छै सभ चीज अपन-अपन हिसाब
ओ पाँच घंटाक बाद मांगय कि पचास बरखक बाद
2. फुलडालीक कनेर
जिलेबीक काँट जकाँ
हम अहाँक धानक लाबा सन तरबा मे गड़ि जायब
आ किछु दिन धरि बिसबिसायब
चतुर्थीक औंठी आ बरसाइतक मेंहदी जकाँ
हम अहाँक विकल संसर्ग मे आयब
आ असंख्य सुग्गा बनि
अहाँक मोन मे उड़ियायब
हम त' फूलडालीक कनेर छी
अहाँक लौलसा मे भीजल देवता पर चढ़ब
आ पराते
हजारो-हजार मौलायल फूलक संगे
नहि जानि कोन धार-पोखरि मे विलीन भ' जायब
3. बुद्ध सँ
नहि तथागत
एना नहि भेटैत अछि मुक्ति
अहाँ त' कहियो
दूधक गंध सँ सुवासित चिलकाक
भमरा सन आँखि केँ निहारैत
पल प्रतिपल
अपना केँ पुनर्जन्म लैत देखिये नहि सकलहुँ
अहाँ त'
हाड़तोड़ मेहनतक बाद
रोटी आ पियाउजक अमृत स्वाद सँ अनवगते रहलहुँ
आ आखर मचान पर
निन्नक प्राचीन मदिरा सँ
आचमन कइये नहि सकलहुँ कहियो
कोनो एहन क्षण मे
जखन ई जीवन
जर्जर पलस्तर जकाँ झहरि रहल हो बाहर
आ भीतर एकटा झंझावात उठि रहल हो
तखन कोनो स्त्रीक छाह मे कहियो
कोनो अर्थक संधान करब अहाँ सँ पारे नहि लागल
फेर अहाँ की जान' गेलियै जे की होइ छै मुक्ति
4. बभनगमाबाली भौजीक जीवनक महत्वपूर्ण घटना सभक एकटा संक्षिप्त विवरणिका
आ से ऐहन अहिबाती के हेती
जे बभनगमाबाली भौजीक सोहाग-भाग देखि जरि नै जेती
ओना मानलहुँ
जे हुनका पोथी-पतराक दर्शन नै भेलनि
मानलहुँ जे पाबनि-तिहारे हुनका तेल-कूड़ भेटलनि
मानलहुँ जे चाभीक गुच्छा
ओ कहियो अपन आँचर मे नहि बान्हि सकलीह
इहो मानलहुँ जे लाख कबुलाक बादो
आजीवन ओ दोसर पुत्र-रत्न प्राप्त नहि क' सकलीह
मुदा निस्सन्देह
एकटा भरल-पुरल जीवन केँ छाँटैत-फटकैत
अपन 37 बरखक बयस मे ओ
38289 टा सोहारी पकेलीह
2173 डेकची भात पसेलीह
13000 बेर बरतन-बासन मँजलीह
307 बेर आँगन निपलीह
47 टा साड़ी आ 92 टा ब्लाउज पहिरलीह
275 राति भूखल सुतलीह
हुनका 3 बेर भेटलनि सम्भोगक सुख आ 949 बेर भेलनि बलात्कार
बेटी जनमौलनि 4 टा आ 5 बेर
भेलनि गर्भपात
मुदा ई देखू सभ सँ मार्मिक बात
जे ठीक बरसातिक प्रात
जखन हुनक सीथ रहनि सिनुर सँ कहकह करैत
आ भरल रहनि लहठी सँ हाथ-
तखन अपन स्वामीक आगू
बिना अन्न-जल ग्रहण कयने ओ भ' गेलीह विदा
5. एहेन समय मे अहाँक समाद भेटल
जहिना कटहरक सगर देह
असंख्य काँट सँ छारल रहैत अछि
ठीक ओहिना
नगरक समस्त डगर
अछि पुलिस सँ ठसाठस भरल
आ बैरिकेड सँ गतानल
एखन हँसबाक अर्थ अछि अपराध
आ कनबाक विद्रोह
आ विद्रोहक सजाय मृत्युदंड सुनिश्चित अछि
एहेन समय मे अहाँक समाद भेटल
जे कविता बिना
अहाँक घर अछि बथान बनल
चिनुआर पर ठाँ नहि
चूल्हि मे नहि अछि आगि
लोटा मे पानि नहि
फुलडाली मे नहि रहैत अछि फूल
कविता लेल अहाँ सभ बेकल छी
हाथ-पयर रहितो बनल छी लोथ-नाँगड़-लूल्ह...
तैं
सिंगार-पटार नहि
गाड़ी-ओहार नहि
भाइ-बापक संग नहि--सनेस-भार नहि
बेटी केँ हम
जहिना-तहिना पढ़िये साड़ी मे पठा रहल छी
एहेन समय मे आब केओ
समय पर कतहुँ सँ विदा होअय
आ समय पर पहुँचि जाय
एहि जीवन मे
नहि बचल तकर अवकाश
तैं
राति मे
आकि भिनसराक आसपास
जँ पुबरिया घरक केबाड़ खुलबाक भान होअय
तँ चोर-चोर कहि क' चिकरि नहि उठब
भ' सकैयै
ओसार पर थरथर कँपैत आ घाम मे भिजैत
अहाँक आगू मे बेचारी कविता ठाढ़ हो
एहि बात केँ लगभग प्रमाणित करैत--
जे एहि सभ्यताक चमचम करैत समियाना मे
भाला आ बरछी जखन
मनुक्खक अँतड़ी केँ ताकि रहल हो
मनुक्खक कोनो कला कोनो स्वप्न कोनो कविता
चोरे बनिक' अपन प्राण बचा सकैत अछि
* कृष्णमोहन जीक फोटो हुनकहि फेसबुक वाल सँ लेल गेल अछि ।


text:
नहि सिर्फ सरकारी बल्कि पंचायती राज व्यवस्था के प्रतिनिधि आर पदाधिकारी-कर्मचारी सभ व्यस्त अछि। लोहिया स्वच्छ बिहार योजना आर स्वच्छ भारत मिशन मद सँ नया नगर म' 71 आर वार्ड सात म' 126 शौचालय केर निर्माण लगभग भ' चुकल अछि। समन्वयक राजेश कुमार कहला कि लाभार्थी स्वयं काज करवा रहल छैथ, हुनका ईंट, बालू, सिमेंट आदि केर आपूर्ति मुखिया द्वारा कायल जे रहल अछि।
सुखासन के एहि महादिलत टोले म' स्थित सभ घर म' विद्युतापूर्ति कायल जे चुकल अछि। कनीय अभियंता कहला कि सभ घर म' मीटर लगाओल गेल अछि आर विद्युतापूर्ति जारी अछि। अलग सँ एक ट्रांसफार्मर सेहो ऐता 63 केवीए के लगाओल गेल अछि। महादलित टोला म' मुख्य सड़क पूर्व से पीसीसी अछि जखन की गलि सभक दुइ नव सड़क क' नाली संग पक्कीकरण कायल जे रहल अछि।
जमीनक अभाव केर बावजूद लोग अप्पन - अप्पन घर के अतिमक्रमण हटा पीसीसी निर्माण म' सहयोग द' रहल छैथ। एहि टोला म' एक बड़का टंकी निर्माणाधीन अछि, लेकिन हर घर म' चबूतरा के संग नलक टोटी लगाओल जे चुकल अछि आर ऐहिक लेल नाला सेहो बनाओल जे रहल अछि।


text:
बस मोन बनाउ, सफलता दूर नहि अछि
सन्दर्भः १७म अन्तर्राष्ट्रीय मैथिली सम्मेलन – “मात्र नाम केर नहि, काजहु केर!”
एक अध्ययनशील छात्र जेकाँ हम पूरा प्रयास केलहुँ जे अध्ययन सँ किछु खोजिकय निकाली आर अपन मैथिलीभाषाभाषी द्वारा जतय कतहु अन्तर्राष्ट्रीय मैथिली सम्मेलन हुअय तेकरा विश्व भरि मे प्रचलित एकटा निश्चित पैटर्न पर चलबाक चाही। चूँकि मैथिली भाषाभाषी स्वाभाविक रूप मे दुइ राष्ट्र मे छी, ताहि सँ बैनर पर ई लिखय मे कोनो गलती कहियो नहि होइत अछि जे हमरा लोकनि दुनू देशक लोक आपस मे मिलि-जुलि बैसिकय सम्मेलन कय रहल छी ताहि सँ ई अन्तर्राष्ट्रीय सम्मेलन भेल। लेकिन, से हमर खोज नहि छल। हम खोजि रहल छी जे आखिर ‘अन्तर्राष्ट्रीय’ मे सिर्फ नेपाल आ भारत टा कियैक, विश्वक अन्य देश मे रहल लोक सब कतय छथि आर ओ सब आपस मे एकठाम कियैक नहि अबैत छथि। एहि क्रम मे हमरा अमेरिका, युके, आस्ट्रेलिया, चीन, जापान, जर्मनी, फ्रान्स, कनाडा, आदि देशक संग-संग वैदेशिक रोजगारहि मे सही लेकिन प्रवासक्षेत्र मे रहि रहल अन्य मैथिली भाषाभाषी सउदी अरब, कतार, युएई, मलेशिया, सिंगापुर आदि मे सेहो उल्लेख्य संख्या मे देखा रहला अछि। हालांकि करार पर काज करय विदेश गेल लोक केँ एना सांस्कृतिक आयोजन मे बजा लेब से अव्यवहारिक आ खर्च वर्दाश्त योग्य नहि भऽ सकत, लेकिन गोटेक व्यक्ति, संस्था आदि एहेन देखा रहला अछि जे विदेश मे काफी उच्च ओहदा पर रहिकय अपन नाम, देशक नाम आ समग्र मे हमरा सभक भाषिक-सांस्कृतिक पहिचान ‘मैथिली-मिथिला’ केँ जगजियार कएने छथि। हुनका सब केँ बजायल जाय आ ओ सब सेहो आबथि। एहि लेल कार्यक्रमक प्रारूप पूर्ण समावेशिक, दूरदृष्टिता सँ भरल आ बहुआयामिक एवं उपयोगी हो, जाहि सँ आगन्तुक केँ बुझाइन जे सहभागिता देनाय सार्थक भेल।
भाषागत रूप मे हमरो बहुत अन्य विद्वान् लोकनि जेकाँ बंगाली भाषाभाषी सब सँ बेसी संगठित बुझाइत अछि। तहिना पंजाबी सेहो ओतबे संगठित अछि। गुजराती, नेपाली, आसामी, तमिल, कन्नड़, विभिन्न भाषाभाषी केर सामूहिकता संस्कार केर अध्ययन कयला सँ मैथिली भाषाभाषी सँ कहीं बेहतर स्थिति मे ओ सब देखाइत छथि। यैह कारण छैक जे भारत स्वतंत्र भेलाक बाद सब सँ पहिने बंगाल आ पंजाब केँ कोना प्रसन्न कय केँ राजनीतिक सहमति आ समझौता कयल जाय ताहि पर भारतक बहुत बड़का-बड़का राजनेता दिमाग दिन-राति लगौलनि। बंगाली आ पंजाबी भाषाभाषी केँ तखन स्वतंत्रता पूर्व धर्मक नाम पर विभाजनक दंश सेहो बड़ी जबरदस्त झकझोरि देने छलैक। काफी खून-खराबा भेल छलैक। भारतक बड़-बड़ स्वतंत्रता सेनानी आ नेता सब ओहि संघर्ष केँ शान्त करबाक लेल बेहाल छलाह। शान्त भेलैक, लेकिन लाखों निर्दोष मानव ताहि समयक विभाजन पश्चातक भड़कल सांप्रदायिक आगि मे अछैते और्दा मारल गेल छल। क्रमिकरूपेण अन्य भाषाभाषी सेहो अधिकारसम्पन्न अपन बेहतर जागरुकताक कारण भेल, लेकिन हम सब पाछू छुटि गेल छी, माथ झुकाकय ई मानय मे हमरा हर्जा नहि बुझाइत अछि।
बंगाली आ पंजाबी जेकाँ आरो भाषाभाषी विभाजनक शिकार भेल छथि, लेकिन एना नहि जेना १४ अगस्त केँ भारतक स्वतंत्रता सँ ठीक पहिने पाकिस्तान केँ स्वतंत्र कय सजग आ जागरुक भारतीय केँ दुइ देश मे बाँटि देल गेलैक। हम मैथिली भाषाभाषी लगभग २०३ वर्ष पहिनहि विभाजित भऽ गेलहुँ दुइ राष्ट्रक बीच, लेकिन हमरा सबकेँ तेहेन फर्क एहि लेल नहि पड़ल जे दुनू मुलुक बीच नह आ माँसु जेकाँ अकाट्य मित्रता कायम रहि आयल अछि, आगुओ एकरा कियो छहोंछित नहि कय सकैत अछि। हमरा सभक आबरजात, वैवाहिक सम्बन्ध, भाषिक, सांस्कृतिक, सामाजिक, आर्थिक आ सब तरहक सम्बन्ध निर्बाध रूप सँ एहेन अछि जे बुझेबे नहि करत जे दू अलग देश मे छी। जहिना एम्हर, तहिना ओम्हर! दुनू देशक सार्वभौमिकता केँ हम सब सहृदयता सँ सम्मान करैत ओकर संप्रभुता केँ रक्षक छी, आपस मे सेहो ओहिना गलबहियाँ कएने छी जेना दुइ सहोदर भाइ बीच सिनेहबंध सँ होइत अछि। आर, एकटा आरो विशेषता हमरा सभक कि अछि जे आइ बौद्धिक सामर्थ्य सँ सम्पन्न वर्ग विश्व भरि मे अपन झंडा गाड़िकय केकरो सँ कमजोर सामर्थ्यक नहि छी। लेकिन दुःखक बात ईहो अछि जे सामर्थ्यक सही उपयोग हम सब अपन भाषा-संस्कृति-समाज लेल नहि कय केवल अपन छद्मनाम आ धन-सम्पत्ति जोड़य लेल करैत छी जे हमरा लोकनिक पुरुखा राजा जनक जे विदेह सेहो कहेला तिनकर सिद्धान्तक ठीक बिपरीत अछि। हम सब आइ बेसी भौतिकतावादी, आध्यात्मिकता आ आपेकता, आपसी सिनेहबंध केँ बिल्कुल बिसैर गेल छी। यैह कारण छैक जे आइ जाति-पाति मे विखंडित, एक-दोसर केँ कोना पटैक दी, छल-बल-कल सब प्रयोग करैत बस अपन वर्चस्व केँ अपनहि सँ महिमामंडित करैत जीवन बिता लेनाय टा बुझि रहल छी, से बदलब जरूरी अछि।
अतः एहि बेरुक १७म अन्तर्राष्ट्रीय मैथिली सम्मेलन किछु अलग कय सकय, एहि मे विभाजित मैथिल शक्ति केँ एकसूत्र मे बान्हल जा सकय, सभक ऊर्जा केँ एकत्रित कय एकटा विश्वशक्तिक रूप मे स्थापित करब लक्ष्य लैत एहि बेरुक घोषणा पूरे विश्व मे पसरल मैथिली भाषाभाषी केर कान धरि पहुँचि जाय, ई लक्ष्य लेल गेल अछि। मुदा कि कोनो पैघ लक्ष्य सिर्फ बड़का सोच बनेने पूरा हेतैक? बिल्कुल नहि! अतः विश्व भरि मे स्थापित अनेकों भाषा आधारित अन्तर्राष्ट्रीय सम्मेलनक उदाहरण लैत एहि बेरुक आयोजन केँ अपूर्व बनाबी, एहि लेल सब कियो अपन-अपन योगदान सुनिश्चित करी। आब अहाँ बुझब जे टका सँ योगदान होइत छैक…. त हम एकरा पहिनहि खारिज करब… योगदान होइत छैक ‘सहभागिता आ सहयोग’ केर। सब सँ पहिने सुनिश्चित करू जे अहाँ केँ सहभागी बनबाक चाही या नहि। सहभागी बनब त कि सहयोग करब। सहयोग मे सोच आ सामर्थ्य अनुरूप अपन मातृभूमि, मातृभाषा आ सामूहिकता केँ मजबूत बनेबाक लेल करबाक अछि।
१९८१ ई. सँ लगातार बंगाली भाषाभाषीक समूह “The North American Bengali Conference” (NABC) वर्ष भरि मे एकमात्र बंगाली सांस्कृतिक सम्मेलन अमेरिकाक विभिन्न शहर मे करैत आबि रहल अछि, जाहि मे भाषा-साहित्य, कला, रंगकर्म, फिल्म, आर्थिक विकास केर अनेकों सरोकार पर कुल चारि देश अमेरिका, कनाडा, भारत आ बंगलादेश केर लोकक सहभागिता मे पूरा करैत अछि। Cultural Association of Bengal द्वारा न्युयोर्क मे स्थापित एनबीएसी केर आयोजन मे तरह-तरह केर कलाकर्मक प्रस्तुति, वाचन, विमर्श, संस्थागत समन्वय (गठजोड़) आ जातीय-वर्गीय अन्तर केँ कम करबाक दिशा मे महत्वपूर्ण निर्णय सब लेल जाइत अछि।
तहिना हम देखि रहल छी जे अटलांटा मे, लन्दन मे, लौस एंजिल्स व अन्य ठाम मैथिल लोकनि सेहो समूह स्थापित कय साल भरि मे कोनो न कोनो गतिविधि करैत छथि। बस कमी एतबा अछि जे एहि अन्तर्राष्ट्रीय संस्था आ नेपाल व भारत मे भऽ रहल गतिविधि बीच समन्वय लेल प्रयास नहि भऽ सकल अछि एखन धरि। लगभग ३ मास सँ विभिन्न संस्था सभक प्रमुख सब सँ एहि लेल सम्पर्क कयल अछि। हुनका लोकनिक गतिविधि आ विश्व परिवेश मैथिली भाषाभाषीक स्थिति पर आलेख सेहो तैयार कयल अछि। तथापि, एक करे नहि होत है सब मिलि करू त पार! हम चाहब जे मैथिलीभाषी केर अनेकों सम्भ्रान्त-सज्जन आ समर्पित हस्ती जे विश्व परिसर मे सामाजिक संजाल सँ जुड़ि चुकल छी, सब एक-दोसर केँ चिन्हैत-बुझैत छी से सब कियो एहि तरहक प्रतिनिधि केँ आमन्त्रित करियौन जाहि सँ १७म अन्तर्राष्ट्रीय मैथिली सम्मेलन विराटनगर एकटा नव इतिहास बना सकय। विराटनगर ई हौस्ट कय सकैत अछि। कारण ई ऐतिहासिक मोरंग भूखंड थिक जेकर अपन अलग विशिष्टता बहुत पहिनहि सँ बनिज-भूमिक रूप मे रहल। एतय बिजनेस अपोर्चुनिटीज सँ लैत सांस्कृतिक मर्यादा आ मिथिलाक सीमारक्षक सलहेश समान विभूतिक अपूर्व योगदानक प्रभाव आइ धरि कायम अछि। बस, अपने सब मोन बनाउ!
एखन किछु समय एहि दिशा मे लेखनी निरन्तरता मे रहत!!
हरिः हरः!!


text:
अखिलेश कुमार मिश्रा।
कपिलेश्वर यात्रा-एक स्मृति
चलु तहन हम आई अहाँ सँभकें अप्पन बचपनक एक झलफलाइत यादक सँग कपिलेश्वर धामक यात्रा पर लs चली। कपिलेश्वर धाम मधुबनी शहर सँ करीब आठ किलोमीटर पश्चिम आ रहिका सँ करीब चारि किलोमीटर दक्षिण अवस्थित अछि। हम अप्पन बाल्यकाल सँ ही रहिका में रहैत रही। ई अहि यात्राक वर्णन अछि जाहि समय हम्मर उम्र शायद आठ नौ साल रहल होइत। कियैक तs हमरा वर्ष बिल्कुले नै याद अछि, बस घटना सभ याद अछि, वर्ष भs सकैत अछि जे 1980 या 81 छल होयत।
एक दिन पहिले पता लागल जे काल्हि शिवरात्रि अछि आ कपिलेश्वर मेला जायब। मेला के बारे में सोचिये कs कथि लेल नींद होयत। काल्हि नीक आ धोल कपड़ा पहिरब, से सिरमा में ही राखि लेलौं। ओना कपड़ाक संख्या बेसी नै रहैत छल, बस एक दू टा शर्ट आ एक दू टा हाफ पैंट। आयरन-ताईरन के के पुछैत अछि। भोरे भोर सिरमा में राखल पेंट शर्ट पजिया उठि गेलौं। अन्य क्तज सभ कs झटपट स्नान। मुदा पता लागल जे कपिलेश्वर देरी सँ जैब मतलब दुपहर में भोजन कs कs।
दुपहरिया में यात्रा आरम्भ लेल रहिका चौक सँ रिक्सा ऎल। रिक्सा पर हम्मर माँ, छोटका भाइजी आ बड़की बहिन बैसल आ हम अप्पन पिताजीक साइकिल के अगिलका डंडा पर जाहि में तौलिया लपेटि देल गेल रहै। हमरा लेल ओ साइकिल के डंडा पर बैसल यात्रा कुनो हेलीकॉप्टर के यात्रा सँ कम नै छल। मौसम तेहने, ने जाड़ आ ने गर्मी। साइकिल पर बैसल रही कि एक कागज के घिरनी बाला देखलौं, बाबूजी ओ किनि देलाह। एक हाथ में लs कs राखने रही, साइकिल के गति के अनुसार ही ओहो नाचय। ई देखि आनंदक सीमा की कहु। ककरौल पहुँचैत पहुँचैत एक बाँसुरी बाला सेहो देखलौं, बाबूजी हम्मर इच्छा जानि ओहो खरीद देलाइथि। हम तs आब पी पी कs कs अनघोल मचा देलौं। अगिला रिक्सा पर हम्मर माँ के कोरा में बैसल हम्मर छोट बहिन (ओ करीब तीन चारि सालक छल) कानs लागल। तs हम बाँसुरी ओकरे दs देलौं। हम तैयौ खुश। हम्मर सभक यात्रा में आगा रिक्सा पर हम्मर बहिन बाँसुरी के बजबैत आ पाँछा साइकिल पर हम घिरनी नाचबैत, अलग समां बाँधि गेल छल। रास्ता में टैर गाड़ी पर सेहो डंफ़ा बजबैत सभ अबीर लगेने फागु गबैत ग्रामीनक टोली सभ, की कहु एखनो याद कs कs रोमांचित भs जाइत छी। हुनकर सभ एक फागु “बमभोले हो लाल कहमा रंगोले पागरिया” एखनो याद अछि।
हम सब कपिलेश्वर के पोखड़ि के घाट लग पहुंच गेलौं। ओतुका भीड़ आ कोलाहल के अलग रोमांच छल। पैर में झुनझुनी भरि गेल रहै। कनि देर साइकिल सँ उतरि ओ ठीक केलौं। बाबूजी छोटका भाइजी कें आठ आना पाई हमरा लेल आ आठ आना हुनका लेल दs कs हमरा मेला घुमा दै लेल कहलखिन्ह। भाइजी हम्मर बचपने सँ बड्ड ठेकनगर। हमरा सँ करीब सबा तीन सालक पैघ। हम्मर छोट बहिन माँ बाबूजी सँग, आ हम दुनू भाई अलग। हम कथि लेल मंदिर जैब पूजा में, हम्मर मोन तs मेला घूमs लेल उडल रहै। भाइजी पुछलाह जे की खरीद दियौ, तs मोने स्थिर नै होइत छल जे की ली। संयोग सँ एक सरबत बाला पर नजरि गेल। प्यास तs लागले रहै, लाल रंगक सरबत एक गिलास लेलौं। पता नै ओहि में रूहअफजा रहै की खाली रंग, पी कs बड्ड तृप्ति भेटल। ओहि समय ओकर मूल्य मात्र दस पाई रहै। फेर आगा लाई-मुरही किनलौंह। ओहि समय पन्नी (पॉलीथिन) नै भेटय, तs शर्ट के नीचा सँ आधा बटन खोलि ओहि में लाई-मुरही लेलौं। बायाँ हाथ सँ घिरनी आ शर्ट पकड़ने आ दाहिना हाथे लाई-मुरही खाई के जे आनंद छल से आई काल्हि कुनो फाइव स्टार होटल में सेहो नै। मेला देखैत, पोखड़ि के दक्षिणवारि भीड़ पर नाच होइत रहै, से सब देखैत साँझ भs गेल। घुमि फिर मंदिर लग एलौं तs माँ बाबूजी भेटलाह।


text:
लछमिनियां, सहरसा। अक्टुबर २०, २०१५. मैथिली जिन्दाबाद!!
पैछला वर्ष १९ नवंबर केँ उद्घाटित विद्यापतिधाम केर वार्षिकोत्सव पुनः एहि वर्ष १९ नवंबर केँ भव्यताक संग समारोहपूर्वक मनाओल गेल।
कार्यक्रमक मुख्य अतिथि मैथिली जिन्दाबाद केर प्रधान संपादक प्रवीण नारायण चौधरी तथा उद्घाटनकर्ता कर्नल गौतम राजर्षि सहित अनेकानेक गणमान्य विभूति लोकनि द्वारा दीप प्रज्वलनक संग समारोहक आरंभ भेल छल। किसलय कृष्ण केर संचालन मे अध्यक्षता भूमिदाता देवनाथ यादव तथा संयोजक भोगेन्द्र शर्मा निर्मल द्वारा समस्त आगन्तुक अतिथि लोकनिक स्वागत कैल गेल छल।
पत्रकार सह अभियानी शैलेन्द्र शैली, पत्रकार एवं कवि सुभाषचंद्र झा, समाजसेवी एवं राजनीतिकर्मी सुमन समाज, मैथिली साहित्यकार रामेश्वर निशांत, ऋषि वशिष्ठ तथा सतीश मेहता साजन सहित अनेकों गणमान्य मिथिला विभूति लोकनिक संबोधन सँ उद्घाटन सत्र संपन्न भेल। तहिना स्थानीय नेतृत्वकर्ता सह गामक मुखिया अरविन्द यादव व अन्य द्वारा लछमिनियां मे स्थापित विद्यापतिधाम पर विस्तार सँ चर्चा कैल गेल।
लछमिनियां गाम केर नामकरण मे रहस्य रहबाक बात ओना तऽ मंच-संचालक किसलय कृष्ण अपनहि केलनि, परञ्च विश्लेषण प्रखर वक्ता तथा मैथिली साहित्यकार अजित आजाद द्वारा कैल गेल। प्रवीण नारायण चौधरी द्वारा एहि गामक धाम रूप मे परिणति पर प्रसन्नता व्यक्त करैत आम जनसमूह सँ भाषिक पहिचान पर एकता बनबैत अपन अधिकार लेल संघर्ष मे सेहो एकजुटताक प्रदर्शन लेल आह्वान कैल गेल।
सभाक दोसर सत्र मे सांस्कृतिक संध्याक आयोजन कैल गेल छल। एहि सत्र मे पवन नारायण, कंचन पाण्डे, नवीन मिश्रा, आदिक सुन्दर प्रस्तुति सँ अहोरात्रि परमानन्दक दर्शन समस्त ग्रामीण एवं इलाकाक लोक केलनि। समाचार विस्तार सँ किसलय कृष्ण जी द्वारा दोसर पोस्ट मे भेटत।
समस्त आगन्तुक अतिथिकेँ विद्यापतिधाम केर विलक्षण फोटो (फ्रेममे) मोमेन्टोक रूप मे हस्तान्तरण कैल गेल छल।
विदित हो जे मात्र एक वर्ष मे ई स्थान एकटा साधारण गाम सँ धाम मे परिणति पाबि चुकल अछि। आवश्यकता अछि जे एकरा एकटा स्थापित पर्यटकीय स्थल केर रूप मे विकास कैल जाय। एहि लेल अजित आजाद स्थानीय जनमानस सँ अपील केलनि जे अपन जनप्रतिनिधि सँ मात्र २-३ टा कोठरीवला ठहराव प्रबंधन केर मांग कय एतय विद्यापतिक सान्निध्य मे मैथिली साहित्य पर रचना करबाक अवसर प्रदान करबाक कार्य कैल जाय।
भोगेन्द्र शर्मा निर्मल केर संकल्प आ ताहि ऊपर किसलय कृष्ण केर परिकल्पना एवं देवनाथ यादवक भूमि-दान आर विमलकान्त झा समान प्रखर समाजसेवी द्वारा संरक्षणक भार सँ ई गाम धाम मे बदैल गेल। विद्यापतिक संग मिथिलाक विभिन्न लोक-देवता जेना सलहेश, दीना भद्री, मांगैन खबास आदिक प्रतिमा सहित ई स्थान एकटा सुन्दर पर्यटन स्थल मे परिणति पाबि चुकल अछि। सहरसा मुख्यालय सँ मात्र पाँच किलोमीटरकेर दूरी पर अवस्थित एहि स्थान पर मात्र एक वर्ष मे अनेकानेक सार्वजनिक कार्य होयबाक रिकार्ड बनि गेल अछि। बाहर सँ हजारोंक संख्या मे लोक सब एतय स्थानक दर्शन हेतु अबैत छथि आर एतुका साज-सज्जा देखि एकर संस्थापक एकटा अति-साधारण मजदूर श्री भोगेन्द्र शर्मा निर्मल केर नाम सुनिते मंत्रमुग्ध बनि जाएत छथि।


text:
डा. अरविन्द झा, भुवनेश्वर। दिसम्बर १, २०१५. मैथिली जिन्दाबाद!!
मिथिला सांस्कृतिक परिषद केर आयोजन मे 29 नवंबर केँ संस्कृति विभाग, ओडिशा सरकार केर सौजन्य सँ स्थानीय भंजकला मंडप मे विद्यापति स्मृति पर्व समारोह धूमधाम सँ मनाओल गेल ।
समारोह केर अध्यक्ष अबध झा, मुख्य अतिथि मुख्य वन संरक्षक, ओडिशा सरकार डा. अभय कान्त पाठक, सम्मानीत अतिथि पुनियानंद चौधरी, मुख्य वक्ता प्राध्यापक, केन्द्रीय संस्कृत संस्थान, पुरी, डा. उदयनाथ झा छलाह ।
मंच संचालन परिषद केर उपाध्यक्ष डा. अरविन्द झा द्वारा कैल गेल जखन कि धन्यवाद ज्ञापन परिषद केर सचिव मणिशंकर ठाकुर केलनि । समस्त आगंतुक अतिथि लोकनिक स्वागत मिथिलाक सांस्कृतिक पहिचान ओ सम्मानक प्रतिक पाग तथा दोपटाक संग कैल गेल छल ।
विद्यापति केर भव्य चित्र पर माल्यार्पण एवं दीप प्रज्वलनक संग कार्यक्रम प्रारम्भ कैल गेल । आरंभ विद्याति केर प्रसीद्ध भगवती गीत जय जय भैरवि केर सामुहिक स्तुति गान सँ भेल ।
मिथिला सांस्कृतिक परिषद केर अध्यक्ष अवध झा सबसँ अपन मातृभाषा व मूल संस्कृति केर रक्षा करबाक आह्वान केलनि । मुख्य अतिथि डा. अभय कान्त पाठक द्वारा सुदूर प्रदेश मे रहियोकय मिथिला सांस्कृतिक परिषद द्वारा कैल गेल आयोजनक प्रशंसा कैल गेल ।
मुख्य वक्ता डा. उदयनाथ झा विद्यापति केर विषय मे उपस्थित सभासद-श्रोता लोकनिक ज्ञानवर्धन केलनि, ओ कहलैन जे विद्यापति रचित मैथिली गीत केर सहजता ओ सुन्दरता सँ जन-जन केर कंठ मे बसबाक कारण जनकंठहार कहायल ।
संस्कृति विभाग, ओडीशा सरकार केर सौजन्य सँ उत्कल डान्स एन्ड रिसर्च एकेडमी द्वारा विद्यापति गीत ‘पिया मोर बालक हम तरुणी गे’ एहि पर भव्य भाव नृत्य प्रस्तुत कैल गेल ।
जमशेदपुर सँ आमंत्रित प्रसिद्ध मैथिलीकलाकार मिथिलेश मिश्र एवं डेजी ठाकुर अपन सुरीला आवाज सँ लोकक मन मोहि लेलनि । स्थानीय कलाकार मे कीर्ति रानी, आशुतोष झा, रश्मि चौधरी, ज्ञानेन्द्र झा अपन-अपन प्रस्तुति पर खूब ताली बटोरलनि ।
सुश्री कीर्ति रानी अपन रसदार-चहटगर चुटकुला सब सुनबैत श्रोता सबकेँ हँसैत-हँसैत लोटपोट कए देलनि। रातिक 10 बजे धरि चलल एहि भव्य समारोह मे उपस्थित करीब 500 लोकक हुजूम अन्तो-अन्त धरि कार्यक्रमक आनन्द लैत रहला ।
परिषद केर तरफसँ चाय-नास्ता एवं भोजन केर सेहो प्रबन्ध कैल गेल छल । कार्यक्रम केँ सफल बनेबा मे संजय झा, निपेन्द्र चौधरी, मुकेश कुमार झा, अवधेश झा, मौशम मिश्र, धर्मेन्द्र ठाकुर, विद्यानन्द झा, निर्भय झा एवं पवन कुमार सिंह द्वारा महत्त्वपूर्ण भूमिका निर्वाह कैल गेल ।


text:
किसलय कृष्ण, सहरसा। मई १८, २०१५. मैथिली जिन्दाबाद!!
मूलत: कटिहार निवासी अपूर्वा झा केर प्रारंभिक आ उच्च शिक्षा दिल्ली मे भेलनि। सौन्दर्य केर प्रतिमूर्ति आ अभिनय कला मे माहिर अपूर्वा केर खाता मे प्रसिद्ध निर्देशक इम्तियाज अली केर हिन्दी फिल्म ‘सोचा ना था’ दर्ज अछि। लिरिल साबुन केर विज्ञापन सँ हिनकर बारे चौतर्फा चर्चा शुरु भेलनि आ मोडेलिंग केर दुनिया मे सूपर टप पोजिशन केर मलिका कहाय लगली। एतहि सँ शुरु अछि अपूर्वाक अपूर्व यात्रा जे मोडेलिंग सँ बालिवूड धरि निरंतरता मे अछि।
मातृभाषा मैथिली सँ असीम सिनेह राखइवाली अपूर्वा एखन विभिन्न विज्ञापन फिल्म करबा मे व्यस्त छथि। मैथिली जिन्दाबाद केर सफलता लेल शुभकामना दैत अपन पूर्ण साक्षात्कार सेहो शीघ्रे देबाक लेल गछलनि अछि।
शिक्षा क्षेत्र मे पर्यन्त उत्कृष्ट योग्यता अपूर्वा हासिल कएने छथि। अमेरिकाक कैलिफोर्निया विश्वविद्यालयक युएससी मार्शल स्कूल अफ बिजनेस सँ एमबीए कएने छथि। एहि सँ पूर्व साइंस बैकग्राउन्स सँ ग्रेजुएशन करैत फैशन तथा मोडेलिंग मे अपन कैरियर बनेबाक लेल जीतोड़ मेहनत केली। ईएसपीएन स्टार स्पोर्ट्स, ब्रोडकाम, एमजेन आदि मे ओहदेदार पद पर सेहो कार्य करैत अपन विलक्षण प्रतिभाक परिचय देलनि।
अपन एकमात्र हिन्दी फिल्म ‘सोचा ना था’ मे काफी समय लागि जेबाक कारणे बहुत उत्साहपूर्वक फिल्म क्षेत्र केँ नहि मानि सकली, लेकिन कैरियर मे एतेक लोकप्रिय फिल्म बनि गेला सँ हिनक अभिनय, सुन्दरता आदिक खूब चर्चा कैल गेल। वर्तमान मे फेर सँ कतेको सृजनात्मक कार्य मे अपन समय लगा रहली अछि।


text:
किसलय कृष्ण, मैथिली जिन्दाबाद!
मैथिली जिन्दाबाद केर समाचार संपादक किसलय कृष्णक संग मिथिला प्रसिद्ध इन्जिनियर राजीव मिश्र संग भेल वार्ता – साक्षात्कार:
किसलय: राजीवजी स्वागत अछि अपनेक मैथिली-जिन्दाबाद न्युज पोर्टलमे।
राजीव: धन्यवाद।
किसलय: अहाँक ई तकनीकी यात्रा कहिया आरंभ भेल?
राजीव: २००७ मे हम दिल्ली अयलहुँ आ अपन एक शुभचिनतक द्वारा नीलम स्टुडियो मे परिचित भेलहु। संगहि रिकार्डिंग करबाक तकनीक सिखब सेहो आरंभ केलहुँ।
किसलय: मात्र ७ वर्षक छोट अन्तराल मे अहाँ बड्ड पैघ सफलता सभ प्राप्त केलहुँ अछि। एहि विन्दु पर कने हमर युवा पाठक सबकेँ जानकारी दितियैक।
राजीव: नीलम मे रिकार्डिंग केर तकनीक संबंधित प्रारंभिक ज्ञान प्राप्तिक बाद… संयोगवश हम सरगम स्टुडियो दिल्की मे सहायक साउन्ड इन्जिनियर केर रुफ मे योगदान केलहुँ। आ ओतहि सऽ हमर विकास यात्रा आरंभ भेल। बड्ड मेहनति केलहुँ। कारण मिथिलाक एक साधारण परिवार सँ आयल छलहुँ।.. पुन: नेशनल जियोगरफिक चैनेल मे साउन्ड इफेक्ट पर काज करबाक अवसर हमरा लेल कोनो सपना सँ कम नहि छल।
किसलय: संगे अहाँ रंगमंच क्षेत्र मे सेहो सक्रिय भेलहुँ?
राजीव: जी! मैलोरंग केर कइएकटा नाटक मे हम ध्वनि पर काज केलहुँ। आ प्रशंसा सेहो भेटल।
किसलय: सम्प्रति कि सभ कय रहल छी?
राजीव: एखन दिल्ली मे अपन स्टुडियो अछि। संगहि प्रसार भारतीक रेडियो ट्रेनर छी आ समस्त देश जाइत छी ट्रेनिंग देबाक लेल।
किसलय: मैथिल युवा केँ कि मार्गदर्शन देबैक एहि क्षेत्र मे अयबाक लेल?
राजीव: जे कियो एहि क्षेत्र मे अपन भविष्य ताकैत छथि, ओ अवश्य आबैथ एहि शर्तक संग जे खूब मेहनत करब, तखन परिणाम अवश्य सुखद होयत। संगहि हमरा सँ जखन जे मार्गदर्शन चाहता तऽ हम मैथिल युवा लेल सदिखन तत्परतापूर्वक उपलब्ध भेटब।
किसलय: अपन समय आ विचार देबा लेल आभार।
राजीव: अहाँ आ न्युज पोर्टल मैथिली जिन्दाबाद केँ सेहो आभार जे हमरा स्थान देलहुँ।


text:
– आभा झा।
“सहयोग”
मनुष्य एक सामाजिक प्राणी अछि,जेकर उन्नति सामाजिक बुनियाद पर निर्भर अछि। जाहि तरहें ईंटा सँ ईंटा जोड़ि कऽ विशाल भवन बनैत अछि,पइन के एक-एक बूंद सँ सागर बनैत अछि। तहिना अनेक व्यक्ति के परस्पर सहयोग सँ ही मनुष्य के विकास संभव अछि। समाज और राष्ट्र के समृद्धि परस्पर सहयोग पर निर्भर अछि। आपसी सहयोग भेनाइ बहुत जरूरी अछि। सहयोग जीवनक आधार अछि। सहयोग शब्द सह +योग दू शब्दक मेल सँ बनल अछि।एकर अर्थ अछि एक दोसर के संग देनाइ या हाथ बंटेनाइ। सहयोग सँ मानवक शक्ति कतेक गुणा बढ़ि जाइत छैक।
अपन सबहक शरीरक सब अंग सहयोग सँ ही शरीर के चलबैत अछि। जेना शरीर के स्वस्थ राखै के लेल अंग परस्पर सहयोग करैत अछि,ओहि तरहें समाजक विकास के लेल मनुष्यक आपसी सहयोग अनिवार्य अछि। सहयोग ओ पारस अछि जाहि सँ लोहा सेहो सोना बनि जाइत अछि। हितोपदेश में ई कथा अछि,कपोतराज चित्रग्रीव के संग बहुत रास कबूतर आकाश में उड़ि रहल छल।थरती पर अन्नक दाना देख सब कबूतर नींचा उतरि गेल किन्तु कपोतराज नहिं उतरल। सब कबूतर शिकारी के जाल में फंसि गेला संकट के समय कपोतराज चित्रग्रीव हुनका मिलि कऽ उड़य लेल कहलनि।कबूतर सब मिलि कऽ जोर लगेलक और जाल के सेहो लऽ उड़ल।शिकारी हाथ मलैत रहि गेला।सहयोगक ई श्रेष्ठ उदाहरण अछि। जीवनक कोनो अवस्था हो चाहे बचपन,जवानी या बुढ़ापा।सहयोगक बिना हम कखनो आगू बढ़ि नहिं सकैत छी। हमरा सबके समाज में एक दोसर के सहयोग करबाक चाही। विवाह संस्कार या उपनयन,मुड़न या कोनो तरहक यज्ञ बिना समाजक
सहयोग के असंभव अछि। पैघ सँ पैघ विपत्ति के मुकाबला सहयोग द्वारा कैल जा सकैत अछि।
एखन कोरोना महामारी सँ कतेक परिवार जूझि चूकल अछि। एहि महामारी में सेहो अहाँ जाहि ठाम रही रहल छी वैह समाज अहाँक सहयोग करैत अछि। एहेन स्थिति में कतेको परिवार में खेनाइ पर आफत छल मुदा आस-पड़ोस के लोकक सहयोग सँ हुनका खेनाइ,दवाई उपलब्ध करायल जाइत छल। कतेक परिवार बेरोजगार भऽ गेल। हुनका सबके जेना संभव आर्थिक,शारीरिक सहयोग जरूरी छल। सहयोग कोनो जरूरी नहीं कि अहाँ खाली पाइ सँ करी अहाँ शारीरिक,मानसिक सहयोग सेहो कऽ सकैत छी।
आइ काल्हि लोक में सहयोगक भावना कम भेल जा रहल अछि।बहुत लोक अपने में सीमटि कऽ रहि गेल अछि। परिवारक यैह मूलमंत्र अछि कि सब सदस्य एक दोसर के आपसी सहयोग और सम्मान के महत्व दी। पैघ छोट के स्नेह और सहयोग करी और पैघ छोट के विश्वास,आदर और सम्मान करी। सहयोगक आदत मनुष्य में मैत्री भावना के विकास करैत अछि।जेना हमर सबहक दहेज मुक्त मिथिला समूहक ई अभियान लोकक सहयोगक बिना असंभव अछि।’निर्धन कन्या सहायता अक्षय कोष’सेहो लोकक सहयोग सँ ही संभव अछि। लोकक सहयोग सँ ही एहि अभियान के नीक दिशा भेटत।सृजन के आइना अछि परस्पर सहयोग। मदर टेरेसा के कहनाइ छलनि कि”अहाँ सौ लोकक सहायता नहीं करि सकैत छी तऽ सिर्फ एकटा के सहायता कऽ दियौ।”व्यक्ति और व्यक्तिवादक मानसिकता के छोड़ि कऽ सहयोगक महत्व के बुझैत ओकरा जीवनक अहम हिस्सा बना लिय।सहयोगक भावना के एक शुरूआत सँ ही “वसुधैव कुटुम्बकम् “के भावना सजीव होइत अछि।
किछ हम करी किछ अहाँ करू
जतेक भऽ सकै सहयोग करू
बहुमूल्य अछि सांस
जरूरतमंदक मदद करू।
आभा झा
गाजियाबाद


text:
किछु कहबाक अछि!
बस तुरन्ते बाबाधाम सँ आबि घर मे झोरा-झपटा राखिकय ई समाद अपने समस्त शुभेच्छु-इष्टमित्र लोकनि लेल लिखि रहल छी, पिछला एक सप्ताह केर तीर्थयात्रा मे व्यस्त रहबाक कारण बस यदा-कदा फोटो अपडेटक संग कुशल-क्षेम कहैत रहल रही… मुदा अपने सबहक आबि रहल जबाबी क्रिया-प्रतिक्रिया केवल बाबाक ‘बोलबम’ मंत्र मे समाहित कय देबाक चलते एहि पोस्टक मार्फत एकमुष्टे ‘धन्यवाद’ ज्ञापन कय रहल छी। देवाधिदेव महादेवक कृपा हमरा सब गोटा पर सदिखन बनल रहय।
यात्रा मे बहुत किछु नव सिखबाक लेल पूर्ववत् अहु बेर भेटल। दिनानुदिन कम समय मे बेसी नीक परिणामोन्मुखी कामर यात्रा केर अभ्यासक क्रम मे एहि बेर प्रगति भेल। सुल्तानगंज मे सरकार केर व्यवस्था काफी नीक छल। बिहार सरकार एहि बेर काफी सजग आ सम्हरल देखायल, निश्चिते चुनावी वर्ष मे एहि तरहक खुशनुमा माहौल जनता केँ सुखी बनबैत छैक।
गंगा घाट तक जयबा लेल बैरिकेडिंग सँ चुस्त-दुरुस्त प्रशासन सजग बुझायल, गाड़ी पार्किंग सँ लैत भीड़ नियंत्रणक समस्त उपाय दुरुस्त छल। स्वच्छता आ सड़क निर्माण सेहो चौकस छल सुल्तानगंज मे। गंगाक किनारा मे कामरियाक स्नान करबाक लेल सेहो बाँसक घेरा मजबूती सँ देल गेल छल। ताहि पर सँ मोटर बोट द्वारा सुरक्षा प्रहरी जबान निरंतर पेट्रोलिंग कय रहल छल। कोनो प्रकारक अप्रिय घटना कतहु नहि घटय एहि बात नीक ध्यान राखल गेल छल।
रास्ता मे यात्री ठहराव व शौचालय आदि नव रूप मे निर्माण कैल गेल छल। रौशनीक इन्तजाम सेहो जगह-जगह देखायल। बाट सब सेहो सुन्दर महीन बालू सँ आच्छादित कय देल गेल छल। मुंगेर आ बाँका जिला प्रशासन द्वारा सेहो अपन-अपन क्षेत्र मे सूचना केन्द्र, सहायता केन्द्र, स्वास्थ्य सेवा आदिक बेहतरीन इन्तजाम कैल गेल छल। नितीश सरकार केँ एहि सब लेल धन्यवाद देबय पड़त। अपेक्षा आ आशा एना करी जे चुनावी वर्ष जेना चुस्त-दुरुस्त व्यवस्था हरेक वर्ष हर सत्तासीन सरकार द्वारा जनहित मे कैल जाय।
ओना तऽ बाबाधामक रास्ता मे स्वस्फूर्त खेबाक, ठहरबाक, विश्राम करबाक, पेयजल, आदिक भरपूर सुविधा स्थानीय लोक वा बाहरी लोक द्वारा लगायल गेल बड़का-बड़का दोकान द्वारा पूरा कैले जाइत रहल अछि, अनेको संस्था द्वारा सेहो नि:शुल्क सेवा शिविर सब लगायल जाइते रहल अछि, एहि बेर नव बात ई देखायल जे भोजपुरी-छपरिया व विभिन्न स्थानीय भाषाक फूहर भक्ति गीत जाहि मे ‘भौजी, सैंयाँ, सजना, सजनियाँ, आदि’ शब्दक संग ‘ड्राइवर’ शब्दक विशेष प्रयोग रहैत अछि ताहि पर बाहर-बाहर सँ ‘नाचयवाली’ सब केँ बजाय मंच सजाय नचायल जा रहल छल आ ताहू नाचक आनन्द लेनिहार सैकड़ों गँजेरी-मनचला भक्त कामरिया सब खूब उछल-कूद कय रहल छल आ ‘मुम्बइया डान्स बार’ सब जेकाँ एतहु रुपया ओहि नाचयवाली पर लूटायल जा रहल छल। पता नहि, ई ‘धक-धक करत करेज’ आ ‘कैसे देवघर जाइब हे भौजी’ आदि गीतक प्रदूषण संग ई नया थिरकी-गर्ल केर प्रयोग कोन तरहें ‘२०-२० क्रिकेट’ जेकाँ नव परिणाम सब देखायत, मुदा एतेक तऽ तय अछि जे महादेव केँ सेहो तेसर आँखि खोलबाक जरुरत पड़ि जाइन तऽ अतिश्योक्ति नहि मानि सकब।
एहि बीच मे मैथिली आ मिथिला अपन स्वच्छ छवि केँ एहि बाट मे आइयो ओतबे महत्त्वक संग निर्वाह करैत अछि से विश्वास बढि गेल। कारण मिथिलाक्षेत्रक कामरिया बंधु अहु महिना मे पवित्र गंगाजलक भार (कामर) लय बड़ा नियम-निष्ठा सँ चलबाक लेल प्रतिबद्ध रहैत छथि। एतेक चिकरब-भोकरब गीतक संग मैथिलीक मिठास भले रुचि रखनिहारे टा केँ सुनाइत हेतैक, मुदा ई तय अछि जे मैथिली-मिथिला अपन चौजुगी झंडा एतय गाड़ि देने अछि आ सच पूछी तऽ एहि बाटक राजभाषा मैथिली मात्र रहैत अछि। दोकानदार सँ लैत सेवा देनिहार वर्गक भाषा मैथिली – प्रियगर व्यवहार कएनिहारक भाषा मैथिली – सहिष्णुता आ भक्तिक सुन्दर संयोग सँ दर्शन करौनिहारक भाषा मैथिली – हमरा गर्व अछि जे एहि परंपरा केँ मिथिला बहुत उच्च दर्जाक मानिकय रक्षा करैत रहल अछि, करैत रहत।
पुन: बाद मे….
हरि: हर:!!


text:
नई दिल्ली। स्वतंत्रता दिवस क पूर्व संध्या मैथिल आ शास्त्रीय संगीत प्रेमी क नाम रहल। इग्नू साहित्यिक आ सांस्कृतिक मंच द्वारा आयोजित संगीत संध्या मे दर्शक मिथिला पुत्र आ दरभंगा घराना क तेरहम पीढ़ी श्री समित मल्लिक क संगीतक आरोह-अवरोह मे डूबल रहलाह।
कार्यक्रम क औपचारिक शुरुआत इग्नू क कुलपति श्री एम् असलम दीप प्रज्वलित क केलथि। अपन संक्षिप्त अभिभाषण मे असलम कहलथि जे हमरा सबहक लेल इ गौरब क गप अछि जे राष्ट्रपति पुरस्कार विजेता श्री समित मल्लिक हमरा सबहक बीच प्रस्तुति लेल आयल छथि। कार्यक्रम मे मंच संचालन क जिम्मा देवशंकर नवीन लग छल, जेकरा ओ नीक जेना निभेलथि। कार्यक्रम क शुरुआत मे ओ ध्रुपद क परिचय स केलथि। श्री मल्लिक बतेलथि जे ध्रुपद कोना गाओल जाएत अछि। एहि पर प्रकाश देलथि आ संगे कलाकार क परिचय श्रोता स करेलथि। फेर शुरू भेल संगीत क रसधार जेकर शुरुआत तानसेन क प्रसिद्ध राग मियाकी मल्हार मे ध्रुपद संग भेल। सावन घन बूंद बरसे श्रोता क झुमबा लेल मजबूर क देलक। तकर बाद राग मिश्र खमाज मे ठुमरी आ दादरा छवि बनके दिखला जा सांवरिया मोरा आ नजरिया लग जाएगी मोरे कान्हा को कोई मत देखो श्रोता कए मंत्रमुग्ध क देलक।
कार्यक्रम क अंतिम चरण विद्यापति गीत स भेल जाहि मे विद्यापति क रचना कए ठुमरी शैली मे गाबि समित श्रोता कए चकित क देलथि। कुञ्ज भवन स निकलल रे, उगना रे मोर कतय गेलै, नन्दक नन्द कदम्बक तरु तरि आ कखन हरब दु:ख मोर हे भोला नाथ पर दर्शक क थोपड़ी स पूरा हाल गुंजायमान भ गेल।
संगीत संध्या क एहि मौका पर समित क संग छलथि प्रसिद्ध तबला बादक प्रसेनजीत अधिकारी आ पखावज वादक ऋषि शंकर उपाध्याय। हुनका संगे तानपुरा पर नमन आ हारमोनियम पर रुपेश अपन जुगलबंदी देलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
दिल्ली। फरबरी १७, २०१६. मैथिली जिन्दाबाद!!
दिल्ली सरकारक मैथिली-भोजपुरी अकादमी द्वारा आयोजित द्वीदिवसीय युवा महोत्सवमे दिल्ली केर अनेको विद्यालय आ महाविद्यालयक सैकड़ों छात्र/छात्रा लोकनि जाहि तरहें हिस्सेदारी केलनि ओ वास्तव में चकित करय वाला बात अछि ।
महाराजा अग्रसेन महाविद्यालयक सभागार में नवम कक्षा स’ स्नातक तक केर विद्यार्थिक वास्ते कविता, निबंध, गायन एवं नृत्य प्रतियोगिताक आयोजन कयल गेल । अचरजक बात मात्र प्रतिभागी आ श्रोता-दर्शकक पैघ संख्या नहि अपितु जाहि तरहें पूर्वांचलक भाषा मे उत्कृष्ट लेख एवं कविता आदि प्राप्त भेल तकर आस तक नहि छल । एकर अतिरिक्त एहि नव दौर मे युवाक बदलैत रूझानक लेहाज सौं गायन प्रतियोगिता मे सोहर, कजरी, ठुमरी आदि केर प्रस्तुति सुखद आश्चर्यक विषय रहल। नृत्य मे सेहो ओडिसी, कत्थक, भरतनाट्यम समेत पाश्चात्य शैली तक मे युवाक बहुत नीक भागीदारी रहल।
अकादमीक उपाध्यक्ष श्री कुमार संजॉय सिंह केर सान्निध्य मे भेल एहि महोत्सव मे प्रत्येक प्रतियोगिता मे प्रथम, द्वितीय, तृतीय आ पांच-पांच गोट अन्य केँ सान्त्वना स्वरूपक प्रोत्साहन पुरस्कार प्रदान कयल गेल।
समापन समारोह मे आयल पूर्व राज्यपाल डा0 भीष्म नारायण सिंह कहलनि जे एहि तरहक अभिनव प्रयोगक लेल अकादमी बधाई केर पात्र अछि। ओ कहलनि जे पूर्वांचली भाषाक भविष्य एहि युवा लोकनि पर टिकल अछि ताहि सँ हुनका लोकनिक सहभागिता मे कएल गेल कार्यक्रम पैघ लक्ष्यक दिशा में लय जाय वाला अछि। ओ युवालोकनि सँ अपील केलनि जे बहुत तेज गति आ प्रदर्शन प्रिय भ’ गेल वर्तमान युग मे सेहो महात्मा गांधीजीक देल “सादा जीवन आ उच्च विचार” केर मंत्र अहाँकेँ शांति आ संतोष देत जे जीवन केर मूल उद्देश्य अछि। ओ कहलनि जे भारत मे जतेक प्रतिभा अछि ओ विश्व केर आन कोनो देश मे देखबा मे नहि अबैछ । आवश्यकता अछि एहि युवा देशक असीमित ऊर्जा केँ सही दिशा मे ल’ जाय वाला प्रयासक। अकादमी एहि दिशा मे सक्रिय अछि आ ई अत्यधिक प्रसन्नताक बात अछि।
साहित्यिक पुरस्कार हेतु बनल निर्णायक मंडल केर अध्यक्ष प्रो0 गोपेश्वर सिंह आ सदस्य वरिष्ठ पत्रकार श्री सुधीर सुधाकर एवं श्री अखिलेश अखिल, मैथिलीक कवि श्री रमन कुमार भोजपुरी कवि श्री मनोज भावुक अत्यंत बारीकी स’ समस्त प्रविष्टिक आकलन कयलनि । कविता प्रतियोगिता मे प्रथम पुरस्कार श्री सूर्य प्रकाश त्रिपाठी, द्वितीय पुरस्कार सुश्री स्वाति, आ तृतीय पुरस्कार सुश्री सुष्मिता गुप्ता कें भेटलनि। एकर अतिरिक्त श्री पूजन कुमार ठाकुर, सुश्री अंशिका गोयल, सुश्री पूजा झा, श्री सुधांशु शर्मा आ श्री सचिन सिंह कें प्रोत्साहन पुरस्कार देल गेल। निबंध प्रतियोगिता मे प्रथम पुरस्कार श्री अमित कुमार झा, द्वितीय पुरस्कार श्री स्वप्निल राय एवं तृतीय पुरस्कार श्री पूजन ठाकुर कें देल गेलनि। श्री अंशु सिंह, श्री रजत तिवारी, सुश्री शिप्रा, श्री राजन सिंह एवं सुश्री संजना भाटी कें प्रोत्साहन पुरस्कार देल गेलनि। खास बात ई रहल जे दिल्लीक निकट दादरी केर रहय वाली सुश्री भाटी भोजपुरी मे अपन निबंध लिखने छलीह।
एहि अवसर पर प्रो0 गोपेश्वर सिंह कहलनि जे जखन मैथिली आ भोजपुरी भाषी अपन भाषा केँ ल’ क’ जागृत होयताह तखनहि अकादमीक एहन लगातार प्रयासक भरपूर लाभ भेट पाओत । ओ कहलनि जे मैथिली आ भोजपुरी हमर आचरण मे रहय। हमर सबहक़ जिम्मेदारी अछि जे हम अपनहि भाषा मे बात करी आ एकरा बढयबाक प्रयास हमरा सभकें करबाक चाही । भाषाक प्रति हमर मोन मे कोनो हीन भावना नहि रहबाक चाही।
गायन प्रतियोगिता लेल बनल निर्णायक मंडल मे अध्यक्ष सुप्रसिद्ध संगीत-नृत्य समीक्षक श्री रविन्द्र मिश्र केर अतिरिक्त सदस्य छलाह श्री अवनीन्द्र ठाकुर आ श्री के.पी.मौर्य। एहि प्रतियोगिता मे प्रथम पुरसकार श्री दीपक विशाल, द्वितीय पुरस्कार सुश्री दीना मोहंता आ तृतीय पुरस्कार, सुश्री स्तुति सिंह कें भेटलनि । प्रोत्साहन पुरस्कार श्री देवेन्द्र सिंह, श्री बिजेन्द्र पाण्डे, सुश्री अनुशा पाण्डे, सुश्री संजना-ईशा भाटी आ श्री चन्द्र प्रकाश चौहान भेटलनि।
नृत्य प्रतियोगिता लेल गठित निर्णायक मंडल मे श्री रविन्द्र मिश्र, डा0 शोभना नारायण और डा0 कविता ठाकुर छलीह। एहि मे प्रथम पुरस्कार सुश्री सोनी शर्मा, द्वितीय पुरस्कार सुश्री अंकिता शर्मा तथा तृतीय पुरस्कार तनिषा मोहंता के देल गेल। प्रोत्साहन पुरस्कार, श्री राजेश, सुश्री पूनम, सुश्री काजल एवं समूह सुश्री सोनम एवं समूह आ श्री गौरव कुमार प्राप्त केलनि।
एहि अवसर पर श्री रविन्द्र मिश्र कहलनि जे प्रतिभागी लोकनि मे कतेको उत्कृष्ट गायन आ नृत्य केर उदाहरण प्रस्तुत केलनि अछि। ओ कहलनि जे गायन आ नृत्यक एतेक सूक्ष्म आ शास्त्रीय समझ केर अपेक्षा आई काल्हुक युवा स’ कम कयल जैत अछि मुदा आई एहन सुन्नर भागीदारी देखिकय बड्ड प्रसन्नता भेटल अछि। पद्मश्री डा0 शोभना नारायण बच्चा सब कें बधाई एवं शुभकाना दैत कहलनि जे भोजपुरी आ मैथिली एत्तेक समृद्ध भाषा अछि जे एकर सम्पर्क मात्र स’ व्यक्ति मे अपनत्वक भाव उत्पन्न भ जाइछ।
अंत मे उपाध्यक्ष श्री कुमार संजॉय सिंह कहलनि जे अकादमी के एहि तरहक पहिले प्रयास मे जेहन सफलता भेटल ओ एहि बातक संकेत अछि जे दिल्लीक उदार जमीन मे पूर्वांचली प्रतिभाक बीज अंकुरित आ पुष्पित-पल्लवित हेबाक लेल मचलि रहल अछि। ओ भरोस दिएलनि जे अकादमी अहिना युवाक बीच जा-जाकय अपनी भाषा-संस्कृति आ संस्कार कें सिंचन करवाक अनवरत प्रयास करैत रहत।
प्रतियोगिता मे प्रथम, द्वितीय, तृतीय एवं प्रोत्साहन (पांच) स्थान प्राप्त करनिहार छात्र लोकनि कें पुरस्कार स्वरूप क्रमशः ५,१००/-, ४,१००/- , ३,१००/- एवं २,१००/- टकाक राशि, प्रतीक चिह्न एवं प्रमाण पत्र प्रदान कयल गेल । एहि दू दिवसीय युवा महोत्सवक संचालन अकादमीक सदस्य डा0 टी.एन.ओझा एवं श्रीमती रश्मि प्रियदर्शनी कयलनि।
विशेषः
मैथिली जिन्दाबाद केँ उपरोक्त समाचार डा. संजीब सक्सेनाक हस्ताक्षरित प्रेस विज्ञप्ति साभार अमर नाथ झा, अध्यक्ष, मैथिली साहित्य महासभा दिल्ली मार्फत सानुवाद सहित भेटल। ई समाचार अत्यन्त आह्लादित करयवला अछि आर पहिल बेर उद्देश्य पोषण लेल युवा भाषाभाषीक बीच प्रवेश सँ भाषाक भविष्य सुरक्षित होयबाक अनुभूति भेट रहल अछि। साधुवाद!! – संपादक मंडल


text:
काठमाडौं : वैज्ञानिक समाजवादी महिला संगठन भर्खरे सार्वजनिक हुइलक् गायक दुर्गेश थापाके गीतमे महिलनहे पैसक्सँगे तुलना करल कटि प्रसारण बन्द कर्ना आग्रह करले बा ।
संगठन आइतबार विज्ञप्ति जारी करके हालै सार्वजनिक हुइल गायक थापाके ‘पैसा’ नामक म्युजिक भिडियोमे सभ्य समाजमे पाच्य नैहुइना मेरिक् शब्द प्रयोग हुइल जनैटि गीत प्रसारण बन्द कर्ना सम्बन्धित संस्था ओ राज्यके निकायहे अनुरोध करल हो ।
‘कलाकार ओइने प्रयोग कर्ना शब्द, वेशभूषा ओ प्रस्तुतिसे समाजमे अल्पकालीन ओ दीर्घकालीन असर पारठ,’ विज्ञप्तिमे कहगिल बा‚ ‘नेपाली समाजमे महिलाउप्पर हुइना बलात्कारजन्य हिंसा, मानसिक ओ शारीरिक रूपमे हुइना हिंसा वृद्धिमे सिनेमा, साहित्य ओ गीतमे महिलनके गरिमा ओ अस्तित्वहे सस्ता ओ महिलाद्वेषी प्रस्तुत फेन एक कारण हो।’


text:
पोथी चर्चा:
भारत भूमि महान
वर्ष 2015 मेँ त्रिवेणी प्रकाशन दरागंज, इलाहाबाद (उ• प्र•) प्रयागसँ सद्यप्रकाशित काव्य पोथी’ भारत भूमि महान ‘ पृष्ट सं• 136 धरि, दाम सवासय टाका ISBN978-81-92-6209-09 कूट गत्तामे छैक। एहि पोथीक रचियता कविवर विद्या कुमार झा जीक जन्म 25 फरवरी 1951 फाल्गुन महाशिवरात्रिके स्व• पं• इन्द्र देव झा आ स्व• महालक्ष्मी देवीक घर भेलनि। स्नातक (प्रतिष्ठा) धरि पढल लिखल कवि मैथिली-हिन्दी आ संस्कृत भाषाक आयुर्वेद एवं कर्मकांडक ज्ञान रखैत छथि। हिनक सम्पर्क पता अछि इन्द्र कुटीर मिर्जापुर, दरभंगा (बिहार); पोथी मूलतः 64 हिन्दी कविता आ एगारह टा मैथिली कविताक संग्रह थीक। एहि पहिल प्रकाशित पोथीमें कविजीक माय बाबूक फोटो लागल समर्पित आ पाँती निवेदित कयल गेल छैक। ल० ना० मि० विश्वविद्यालय दरभंगाक सेवानिवृत्त स्नातकोत्तर हिंदी विभाग डॉ० कविश्वर ठाकुर जीक मनोदगार आ राष्ट्रभाषा हिंदी विकास परिषद दरभंगाक अध्यक्ष कवि हीरालाल सहनी जीक आशीर्वाद सेहो विद्या कुमार झा जीके लिखित में भेटल छैन। कविजीक गतिविधि सृजन आ रुचि तथा वैचारिक सम्यक दिशा देखि भारतीय जनता पार्टी आ अनेक संस्था सेहो सम्मानित केने छैक। मैथिलीक पाठक बंधूके हिनक काव्य लालित्य आ सौष्टव देखि कविताक प्रति सहजे रुझान होयत । तुकबंदि आ सोरठामे कवि स्वयं गछने छैथि ” हमर ई दृढ़तापूर्वक माननाय अछि जे अभिव्यक्ति फल श्रृतिधरि कार्य केर संगोपन होईछ । ” लेखकीय चिंतन समाज सापेक्ष होइत छैक । रचनाकार अपना परिवेशमे जे किछ देखलनि आ भोगलनि ताहिके शब्द दैत सृजन कए एकटा पकठोस काव्य शिल्पी बनलाह आ से साहित्यानुराग हिनका श्री हीरालाल सहनीजीक सानिध्यमे प्रोत्साहन भेटैत रहलैक। हिनक मंचीय कविताके बहुतों पूर्वहि स्वर्गीय सुरेंद्र झा ‘सुमन’ पूर्व सांसद स्वर्गीय शिवनाथ वर्मा (अधिवक्ता) विधायक, श्री शंभू नाथ मिश्र, श्री सुशील चौधरी आदि परेख कए सराहने रहथि। वाणी वंदना शीर्षकमे देखू-:
….. भारती भुवनेश्वरी हंसाशने
बुधीमती माता त्रिलोकयावती ….
महाकवि विद्यापति कवितामे देखु-:
….ई उच्च प्रखर लहरी रस्मीत
धारणी अम्बर दे प्रबल तान…..
नचारीमे गाबै छथि-:
शंकर सदाशिव हर भंग हारी
बसहा सवारी प्रणमामि शंम्भो
कटि बाघाम्बर कर त्रिशूल
उरमे भुजंग शीश चंद्र गंग
हे चंद्रचूर शंकर बिषहारी…..
मंगल कामना सँ लिखल गेल हिनक बहुत रास कविता यथा-: जय मिथले भाषा-भाषी, समीर, वसंतक मास मधुमय, धरोहर नींद सँ मातल, नचारी, गुंज गली में, सुमन शत-शत नमन आ मिथिला कविताक पैघाउत मानकीकरण केर निकटी पर ठोसरुपे तौलल य। सब गोटे एहिके पढ़ि लाभ उठावि सयह अपेक्षाक संग जेनाकि हमरो नीक लागल हन, एहिक दोसरो संस्करण बहराई से मांग पर निर्भर करत।
लालदेव कामत
स्वतंत्र पत्रकार एवं लेखक


text:
एक्टर सुशांत सिंह राजपूतक मृत्युक मामिलामे सीबीआई जांचक आइ १२म दिन अछि। रियाक माय संध्या चक्रवर्ती आ पिता इंद्रजीत स’ सीबीआई पहिल बेर पूछताछ क’ रहल अछि। मुंबई पुलिसक एस्कॉर्टमे दुनू सीबीआई ऑफिस पहुँचलाह। आव्यशकता पड़ला पर रियाके लगातार ५म दिन सवाल-जवाबक लेल बजाओल जा सकैत अछि.
आइ सुशांतक घर काज करयवला, रिया आ हुनका भाइ शोविकके सोझाँ-सोझी बैसा क’ पूछताछ भ’ सकैत अछि। ओम्हर, प्रवर्तन निदेशालय (ईडी) आइ फेर गौरव आर्यके पूछताछक लेल बजओलनि अछि. गौरव आ रियाक वॉट्सऐप चैटमे ड्रग्सक बात सोझाँ अयबाक बाद ईडी एहि मामिलाक जांच क’ रहल अछि। ईडी एहि केसमे एक और गोटे कुणाल जानीके सेहो पूछताछक लेल बजओलक अछि. रियाक वॉट्सऐप चैटमे कुणालक नाम सोझाँ आयल छल।
सीबीआई सोमदिन रियाक साथ हुनका भाइ शोविक स’ पूछताछ कयलक। दुनू स’ आईपीएस नूपुर शर्मा सोझाँ-सोझी बैसि क’ सवाल-जवाब कयने छलीह। एकर अलावा सुशांतक पूर्व मैनेजर श्रुति मोदी, कुक नीरज सिंह आ सीए रजत मेवाती स’ सेहो पूछताछ भेल। सूत्रक मोताबिक, रियाक ड्रग्स चैट आ घर पर होमयवला पार्टीके ल’ सवाल कयल गेल, जकर ओ सही जवाब नहि द’ सकलीह.


text:
614 करोड़ टका निवेश करत एचपीसीएल
सकरी आ रैयाम चीनी मिल खोलबा लेल टीआइएल प्रयासरत
नई दिल्ली। बिहार मे बंद चीनी मिल क खुलबाक संभावना बढि़ गेल अछि। पिछला दू-तीन साल स लोक एहि मिलक खुलबाक बाट ताकि रहल अछि। ताजा समाद इ भेटल अछि जे केंद्रीय कृषि मंत्री क एहि आश्वासन पर जे एक साल लेल चीनी मिल कए मात्र एथनॉल बनेबाक छूट भेटि सकैत अछि , हिन्दुस्तान पेट्रोलियम कारपोरेशन लि. बिहार क दू टा चीनी मिल कए खोलबा लेल 614 करोड़ निवेश करबाक फैसला लेलक अछि। पिछला माह एकर मंजूरी द देल गेल। एचपीसीएलपिछला साल बिहार सरकार स 95 करोड़ मे दू टा बंद चीनी मिल 60 सालक लीज पर लेने अछि। एचपीसीएल एहि मिल मे एथनॉल क उत्पादन करबाक योजना पर काज शुरू केने छल, मुदा केंद्रीय कृषि मंत्री शरद पवार मात्र एथनॉल बनेबाक छूट प्रदान करबा लेल तैयार नहि छलथि। मुख्यमंत्री नीतीश कुमार पिछला माह एहि संबंध मे पवार स भेंट केने छलाह आ बिहार क विशेष परिस्थिति कए दखैत मात्र एथनॉल बनेबाक छूट देबाक आग्रह केने छलाह। नीतीशक आग्रह पवार पहिल एक साल क लेल इ छूट देबा लेल तैयार भ गेलाह। पवारक एहि आश्वासनक बाद एचपीसीएल बिहार मे अपन दूनू चीनी मिल कए खोलबाक प्रक्रिया शुरू करि देलक अछि। कंपनीक कहब अछि जे एहि दूनू मिल मे प्रति दिन 60 किलोलीटर एथनॉल बनाउल जाइत, जेकर उपयोग पेट्रोलक संग भ सकैत अछि। ज्ञात हुए जे भारत सरकार प्रति लीटर पेट्रोल मे पांच फीसदी तक एथनॉल मिलेबाक अनुमति देने अछि। एहि प्रकारे देश कए तेल मद मे खर्च भ रहल विदेशी मुद्रा क बचत होइत आ पर्यावरण सेहो सुरक्षित रहत। कंपनीक सूत्र कहैत अछि जे सब किछु ठीक रहल त अगिला सालक अंत तक उत्पादन शुरू भ सकैत अछि।
दोसर दिस स्व गंगानाथ झाक पौत्र आ स्व अमरनाथ झाक भातिज अजीत नाथ झा रैयाम आ सकरी मिल किनलाक बाद ओकरा शीघ्र चालू करबा लेल प्रयासरत छथि। तिरहुत इंडस्ट्री क सूत्र कहैत अछि जे कंपनी एहि दूनू मिल मे स पहिने एकटा मिल कए चालू करबा लेल तैयारी कए रहल अछि। दूनू मिल मे स रैयाम क स्थिति सकरी स नीक अछि। एहन मे लगभग 114 करोड़ निवेश करि कए पहिने रैयाम कए चालू करल जाइत। सकरी कए तत्काल माल रखबा मे उपयोग होइत। ओना दोसर चरण मे ओकरो चालू कैल जाइत। कंपनीक सूत्र क समाद अछि जे एहि दूनू मिल मे चीनीक उत्पादनक संग-संग बिजलीक उत्पादन सेहो होइत, जेकर वितरण दरभंगा आ मधुबनी जिला मे कैल जाइत।


text:
किरण लता झा।
बारहवीं के परिणाम निकल गेल छल, दिव्या के साईकिल के घंटी स़ बुझा गेल छल, घर में घुसते चेहरा पर आत्मिक प्रसन्नता सबटा बता रहल छल | खुशी के मारे दिव्या कहली, हम आगू पढ़ब , हमरा पढाई में सरकार भी मदद करत , हम प्रथम श्रेणी स़ पास केलऊ ह़ | माता- पिता सहमति द़ देला, दिव्या कालेज में दाखिला ल़ लेली और आगु के पढाई कऱ लगली | ताही बीच में पीसी ओत़ एकटा बिवाह में सपरिवार गेली, ओत़ पीसी के दियादिन के बहिन से हो सपरिवार उडीसा स़ आयल छलि | दिव्या हुनका अपना सीए बेटा लेल पसंद आईब गेली, और ओ विवाह लेल अपना मत में दिव्या के क़ लेली, जे हम अहां के पुतोह बनाब़ चाहई छी, अहां के हम पढायब , अहां जत़ तक पढ़ चाहब | दिव्या के माता- विवाह लेल तैयार नई छला, परिवार में विवाह के ल़ क़ बहुत विरोध कयल गेल, मुदा लड़का पक्ष स़ बिना दहेज के मात्र विवाह राईत के खर्च पर विवाह क़ लेब पर एते दबाव देल गेल, एते पईघ, पईघ बात कहल गेल कि हुनको सबहक मन डोल गेलईन, कि बेटी के नीक घर, वर के प्रस्ताव इ कहि क़ देल जा रहल अईछ जे पढाई के जिम्मेदारी हम लेब, त़ ओहो सब राजी भ़ गेला | दिव्या के विवाह भ़ गेलईलन
विवाह में बरियाति सब बहुत तमाशा केला जेना कि, बुफे में न ई खायब,गर्मी अई कूलर के वयवस्था करू, तते नं झगड़ा पसार देलथ जे, जयमाला नई भ़ सकल और झट, पट में विवाह क़ क दिव्या के बिदा कऱ पड़लईन , खैर दिव्या सासुर त़ गेली, बहुत समपन्न परिवार छल, मुदा सास कहली जे हम सब बेड़-टी पिया ई छी आई स़ इ अहां के जिम्मेदारी भ़ गेल, हमर सबहक देखरेख केनाई | आब बेचारी कि करती सासुर के जिम्मेदारी देखथ कि अपन पढाई, याकि वैवाहिक जीवन बचाबथ, छोट उम्र में संबंध क जाल में फंस गेली, बेर, बेर हुनका ई समाद नईहर देब़ लेल कहल जाइन जे, पूरा गृहस्थी के सामान मांगू माय -बाप स़ नईत़
माय-बाप स़ भेट त़ दूर फोन पर बात नई कऱ देब| एहि बीच दिव्या के एकटा बच्चा से हो भ़ गेल ईन, आई हालत ऐहन छई जे माय-बाप- बेटी एक दोसरा स़ भेट कि? देख़ लेल तरस गेल छथ, बेटी बताह बईन कुहक रहल छई, त़ माय-बाप अंदरे – अंदर कुहकई छथ | समाज के लाज स़ कियो किछ नई कह रहल छथिन | दिव्या के आत्मविश्वास खत्म भ़ चुकल छईन | बस बांचल छई त़ सिर्फ खून के संबंध |
एहि सत्य कथा स़ बस हमर एतबे प्रशन अई जे
दोषी कौन ??
समाज के लाज स़ बेटी किया नई आगू फैसला ल़ सकई छथ ?
माय – बाप किया अपन घर क़ दरवाजा बंद क़ लेई छथ ?
समाज के किया चुप भ़ जाय पड़ई छई ?
एकर निदान कि ?
हम सब कत़ छी ?
किरण लता झा 🖋


text:
अंजू झा।
विनोद बाबू मध्यम वर्गीय सधारण प्राईवेट नौकरी करै वला, परिवार में दू संतान पत्नी आ माय छलखिन। ठीक ठाक गुजर-बसर करै छलाह। लेकिन कतेको तरहक अभाव में रहि दुनू संतान के शिक्षित केनाई ध्येय छलैन।बच्चो दुनू मेधावी छलखिन।बेटी सुधा के स्नातक पूरा भेलाक बाद ओकर विवाह लेल लड़का खोजय लगलाह। बेटी के इच्छा बी.एड. करै के रहैन लेकिन परिवार के विवशता देख चुप रहली। विनोद बाबू के अपने समतूल एकटा रिस्ता पसंद एलैन,ऋण कर्ज लऽ सामर्थ के हिसाब सं दहेज़ गिनलैन। विवाह तय भऽ गेल। घर में विवाह के ओरियान होमय लागल। बेटी देखलैन माँ बाबूजी गहना, महग महग साड़ी, बर्तन फर्नीचर टेंट कैटरिंग सबके लिस्ट बनबै छैथ, जाहि में लमसम पाँचो लाखक खर्चा के बात केलैन।
ओम्हर लड़का बला के सेहो फोन एलैन जे सुधा के संग लऽ गहना, साड़ी पसंद करय लेल जायब।सुधा किछु दिन तऽ सब देखैत-सुनैत रहली लेकिन एक दिन किछु सोईच भाई के कहि कहुना लड़का के फोन नंबर लेलैन।
हिम्मत कऽ घर में एकांत देख लड़का के फोन लगेलैन आ किछु बात केलैन।
अगिला दिन लड़का अपन माता-पिता संग अचानक हिनका घर अयलाह। लड़का के पिता बिनोद बाबू के कहलैन आहाँक होई बला जमाई सूरज के आहाँसं किछु बात करै के छैन।विनोद बाबू घबराईत सांस लैत बजला कहू की बात?हमरा तरफ सं कोनो चूक भेल की?
सूरज कहलैन घबराऊ नै हम जे कहऽ एलौं वो असल में आहांँ बेटी के इच्छा छैन लेकिन संकोचवश ओ नहिं कहि सकली। लेकिन हुनकर जायज इच्छा के मान रखनाई हमर कर्त्तव्य अछि तैं आवाज हमर अछि लेकिन विचार सुधा के। सूरज आगा बजला जे सुधा चाहै छथि जे हमरा विवाह में दुनू परिवार जे आडंबर में खर्च कऽ रहल छी,जकर कोनो परोजन नै, हमरा लग पहिले सं कपड़ा अछि,बस विवाह लेल नितांत जरूरी कपड़ा आ गहना लऽ लिय। घर में पहिले सं बर्तन फर्नीचर अछि तैं अहि पर फालतू खर्च करब उचित नञिं किछु जरूरत के सामान दिय। टेंट आ कैटरिंग पर जे फिजूलखर्ची हैत ओहि सऽ बढ़िया दुनू परिवार सहमति सं अपन नजदिकी संबंधी के बजाऊ आ कोनो मंदिर में साधारण ढंग सऽ विवाह संपन्न करू।आ जे खर्च अहि ताम-झाम में करब ओहि सऽ सुधा के बी.एड.के पढ़ाई पूरा करा दियौन, जाहि सं हिनका भविष्य में फायदा हेतैन।आ हिनकर अहि बात सं हमर परिवार पूर्ण सहमत छैथ,हम दहेज़ में भेटल पैसा हिनका नाम सऽ जमा करा दै छी ।आहाँ सब बाजू जे की विचार????
विनोद बाबू बजला:-लेकिन**आगा किछु बजितैथ ओहि सऽ पहिले हुनकर माय जे बैस कऽ सबटा सुनैत रहैथ बेटा सं बजली,देखू ई बेटी जमाई के इच्छा अछि।आ हम भागमंत छी जे सूरज हमरा सुधा के जिनगी में एला।बच्चा सब सच्चे कहैया ताम-झाम में जे खरचब ओहि सं नीक जे बेटी के बातक मान राखैत ओकर भविष्य के सुधारू।समैध बजला जाहि में बच्चा खुश ओहि में हमहूँ खुश। विनोद बाबू भावविभोर भऽ समैध के भरि पाँज पकैर लेलैन,आ बेटी दिस तकैत कनैत बजला आहाँ सही में सुधा छी आई हमरा नव जीवन देलौं।हम धन्य भऽ गेलौं।


text:
जांच एजेंसी जल्दे आरोपी केर बयान सीआरपीसी केर धारा-165 केँ तहत दर्ज कराओत। इए बयान हत्याकांड मे पुख्ता सबूत बनत। जानकारी केर मुताबिक, एहि मामला मे पुलिस द्वारा जे चाकू स्कूल के बाथरूम सँ बरामद कायल गेल छल, ओ बिल्कुल ओहने अछि जेहन हत्याक लेल उपयोग कायल गेल छल। अपने क' बता दी प्रद्युम्न केर हत्याक बाद आरोपी द्वारा एहि बारे मे स्कूलक पीटी टीचर आओर माली क' बताओल गेल छल कि बाथरूम मे एक बच्चा केर खून बही रहल अछि।
अपने क' बता दी 8 सितंबर क' भेल प्रद्युम्न केर हत्याक आरोप मे सीबीआई द्वारा स्कूले के 11वीं कक्षाक एक छात्र क' हिरासत मे लेल गेल अछि। सीबीआई जुवेनाइल जस्टिस कोर्ट मे कहलक कि आरोपी अप्पन पिता केँ सामने प्रद्युम्न ठाकुर केर हत्या मे शामिल होयबाक बात स्वीकार केलनि। आरोपी द्वारा हत्या केँ बात स्वीकार करबाक दौरान आरोपी के पिता के अलावा स्वतंत्र गवाह आओर सीबीआई के कैको अधिकारी सेहो मौजूद छल। सीबीआई के एक अधिकारी कहलनि कि आरोपी केँ कबुलानामा के अलावा सीबीआई लग हत्याकांड केँ पुख्ता सबूत, फॉरेंसिक जांच आओर सीसीटीवी फुटेज सेहो अछि जाहिक आधार पर आरोपी केँ पकड़ल गेल अछि।
एक सीबीआई अधिकारी कहलनि कि प्रद्युम्न केर हत्याक पाछू आरोपी केर मकसद स्कूल केँ परीक्षा आओर टीचर-अभिभावक मीटिंग (पीटीएम) क' स्थगित करबाक छल, किएक जे आरोपी पढ़ाई मे कमजोर छला आओर परीक्षा मे बैसै सँ डरैत छला। सीबीआई केर दावा के बाद प्रद्युम्न हत्याकांड दू माह केर भीतर बिल्कुल उलेट गेल अछि। दू - दू जांच टीम द्वारा अलग-अलग आरोपी क' पकैड़ हत्या केर गुत्थी सोझरेबाक दावा कायल गेल अछि। हरियाणा पुलिस एहि मामला मे स्कूल के बस कंडक्टर अशोक कुमार क' गिरफ्तार कायल गेल छल। खास बात ई अछि कि अशोक कुमार सेहो सभक सामना हत्या करबाक बात स्वीकार केना छल।
जांच केस सीबीआई के हाथ अएलाक बाद जांच अधिकारी सभ एक बेर फेरसँ नवा सिरा सँ जांच शुरू केलनि। हरियाणा पुलिस द्वारा इकट्ठा कायल गेल सबूत सभक दोबारा जांच कायल गेल। सबूत सभक फॉरेंसिक जांच कराओल गेल आओर अंत में हरियाणा पुलिस के दावा क' झूठलाबैत सीबीआई द्वारा एहि हत्याकांड केर आरोप मे 11वीं कक्षाक एक छात्र क' हिरासत मे लेला सँ पूरा मामले केँ कहानी पलैट गेल अछि।


text:
पटना: बाढ़ि स’ भेल क्षतिक आकलन करय आयल छह सदस्यीय केंद्रीय अंतरमंत्रालयी टीम मानलक अछि जे बिहारमे जे बाढ़ि आयल अछि, इ सीवियर फ्लड सिचुएशन अछि. गोपालगंज, दरभंगा आ मुजफ्फरपुर जिलाक दौरा क’ लौटल केंद्रीय टीम राज्य सरकारक अधिकारी लोकनिक संग बैसकमे राहत आ बचाव काजक सराहना कयलक. राज्य सरकार बाढ़ि स’ भेल क्षतिक भरपाइक लेल केंद्र स’ 3328.60 करोड़ टाकाक मदति मांगत. एकरा लेल मेमोरेंडम तैयार कयल गेल अछि, मुख्यमंत्री नीतीश कुमारक सहमतिक बाद एकरा केंद्र सरकारके सौंपल जायत.
तैयार मेमोरेंडममे नोकसानक चर्चा
तैयार मेमोरेंडममे आपदा प्रबंधन विभागक 1,342.90 करोड़, कृषि विभागक 999.60 करोड़, पशु एवं मत्स्य संसाधन विभागक 2.96 करोड़, पथ निर्माण विभागक 70.01 करोड़, ग्रामीण कार्य विभागक 412.90 करोड़, जल संसाधन विभागक 483.92 करोड़ आ ऊर्जा विभागक 16.31 करोड़क नोकसानक चर्चा अछि.
आपदा प्रबंधन विभागक अपर सचिव रामचंद्र डू बतओलनि जे राज्य सरकार आरंभिक आकलनक आधार पर जे आंकड़ा देने छल, ओकर सम्बन्धमे केंद्रीय टीम एतय आयल छल. छह सदस्यीय टीम द्वारा दू-दू सदस्यक तीन टीम बना क’ गोपालगंज, मुजफ्फरपुर आ दरभंगामे ऑन स्पॉट फील्ड विजिट कयलक. संगहि लोक सभ स’ बात क’ नोकसानक बारेमे जायजा लेलनि. केंद्रीय दलके जे किछु संदेह छल, आधिकारिक बैसकमे ओहि पर विस्तार स’ चर्चा भेल. केंद्रीय दल किछु अतिरिक्त आंकड़ा सेहो मंगलक. राज्य सरकारक अधिकारी हुनका बतओलनि जे एखनहु बहुत ठाम पानि अछि, एहि लेल सड़क आ घरक क्षतिक संबंधमे पानि उतरलाक बादे वास्तविक आकलन क’ आंकड़ा उपलब्ध करायब संभव होयत.
गृह मंत्रालयक संयुक्त सचिव पीयूष गोयलक नेतृत्वमे आयल छह सदस्यीय टीममे सौरभ कुमार दुबे (निदेशक, ग्रामीण विकास मंत्रालय), दीपेंद्र कुमार (निदेशक, वित्त मंत्रालय ), बीरेंद्र सिंह ( निदेशक, कृषि विभाग), संजीव कुमार सुमन ( निदेशक, जल शक्ति मंत्रालय), प्रदीप कुमार लाल ( सुपरिटेंडेट इंजीनियर, भूतल परिवहन एवं राजमार्ग मंत्रालय) शामिल छलाह.


text:
मोतिहारी के लक्ष्मी नारायण दुबे महाविद्यालय केर छात्रा अदिति सिंह द्वारा एही घोटालाक पर्दाफाश कायल गेल अछि। अदिति बीएसी पार्ट टू के फिजिक्स फोर्थ पेपर के परीक्षा देना छथि। हुनका परीक्षा म' फेल क' देल गेल छल। अदिति आरटीआई सं अप्पन कॉपी निकलबेली ते ई घोटाला सामना अायल। कॉपी चेक केला बिना अदिति क' सिर्फ 10 नंबर द' फेल क' देल गेल छल।
जांच के बाद पता चलल जे एक बरख पहिने होमियो पैथ के करीब ढाई दर्जन कॉपि सादा छल मुदा परीक्षक द्वारा नंबर देल छल। इंटर टॉपर्स घोटाला के तर्ज पर बीआरए बिहार विस्वविद्यालय म' ए प्री पीएचडी अार बीएड के रिजल्ट घोटाला अछि।
मामला सामना एलाक बाद बिहार विस्वविद्यालय केर प्रॉक्टर डॉ सतीश राय कहला की पूरा मामला केर जांच कराओल जायत। ओतही लक्ष्मी नारायण दूबे महाविद्यालय मोतिहारी केर बीसीए के छात्र सभक भविस्यक संग ऐहने खेलवाड़ कायल गेल अछि। बिना कॉपी जांच केना अंक द' देल गेल अछि। रिजल्टक खेला केर पुष्टी जांच म' भ चुकल अछि। मुदा विस्वविद्यालय के अधिकारी सब नाइ ते प्राथमिकी दर्ज करबेलाह अार नाइ दोषि के खिलाफ कुनू करवाई भेल अछि।


text:
बिन्देश्वर ठाकुर, दोहा। दिसम्बर ४, २०१५. मैथिली जिन्दाबाद!!
दोहा-कतारमे साँझक चौपारि पर केर पाँचम बैसार सम्पन्न भेल अछि।
“मातृभाषाक जगेर्णा हमरा सबहक प्रेरणा” मूल नाराक संग बिगत ५ मास सँ निरन्तर रुपमे आयोजना होइत आबि रहल मैथिली काव्य-सन्ध्या अन्तर्गतक कार्यक्रम साँझक चौपारि पर केर पाँचम मासक बैसार १ जनवरी २०१६ बितल शुक्र दिन दोहाक मुन्ताजा पार्कमे सम्पन्न भेल ।
कार्यक्रममे निरन्तर रुपमे उपस्थित होबए बला सर्जक सबहक सेहो कमी रहल । युवा गजलकार मो. असरफ राइन जी छुट्टी मे नेपाल गेलाक कारणे उपस्थित नै रहलाह । अग्रज प्रणवकान्त झा जी कार्य व्यस्तता तथा किछु स्वास्थक गडबडी सँ अनुपस्थित रहलाह । तहिना राजेश साह, अमीत मंडल, शत्रुधन मुखिया, मनिष राय लगायत केर सर्जक व मैथिली प्रेमीसब सेहो अपना-अपना हिसाबे व्यस्त रहलाक कारणे नहि अएलाह । बाँकी जे जेना मुदा समग्रमे चौपारि नीके रहल ।
खासकऽ विद्यापति स्मृति समारोह-२०१५ मे भेटल सर्जक सोगारथ यादव केर कविता, गजल सब मोन केँ मोहि लेलक । बेचन महतोक कविता सेहो एक पर एक प्रस्तुति सुनिकय मोन हर्षित भेल । तहिना अग्रज कवि अब्दूर रजाक केर देश आ मधेश प्रति समसमायिक कविता सबहक प्रस्तुति सेहो अत्यन्त उत्कृष्ट रहल । सब सँ पैघ उपलब्धी ई जे बिगत कतेको मास सँ कतार मे रहि रहल तथा समय अभावक कारण सँ नहि पहुँचि पाबि रहल अति सक्रिय मैथिल स्रष्टा अशोक सहनीक आगमनसँ ई कार्यक्रम धन्य भेल । हुनक एकसँ बढिक’ एक गीति रचना, कविता आ गजलसब सुनिकय सब गोटे प्रशंसा केलनि । अशोकजी सेहो एहि कार्यक्रम मे आबि बहुते प्रसन्न होयबाक बात बतौलनि । तहिना कवि विन्देश्वर ठाकुर द्वारा नेपाल, मधेश व समुच्चा देश प्रति समसमायिक चरिपतिया, कता तथा लप्रेक सब सुनाएल गेल । अन्तमे धीरेन्द्र प्रेमर्षि जीक सल्लाह (हरेक मास मे एकगोटे केँ समीक्षाक जिम्मा दियौ) अनुसार अशोक कुमार सहनी जीक समीक्षासंग कार्यक्रम केर समापन कएल गेल ।
आब एकटा अपन गप्प कहय चाहब जे बिल्कुल यथार्थ छै । साच कहूं त कोनो काज व प्रण शुरु करब सहज छै । ओहिके तोडि देब ओहुसँ बेसी सरल छै अपितु दुस्कर छै ओहिके निभाएब । ओहिके निरन्तरता देब । से प्रत्यक्ष रुपे महशुस कऽ रहल छी । आ हम ई दाबाके साथ कहि सकैत छी जे मैथिल/मधेशी सबके एखनो धरि जतेक बेसी अपना भाषा-साहित्य वा संस्कार-संस्कृतिप्रति जागरुक होएबाक चाही ओतेक नै छै । से अपने सब देखिए रहल हेबै जे ५ गोटे मिलिक’ कोन तरहे अपन बचन पूरा करैत छी । हौ बाउ ! जे सब अएबा से सबगोटे आब’ भितर हृदयसँ स्वागत ह । जँ नहि त हमर एकटा आओर सिद्धान्त अछि जे “जान जाए पर वचन न जाए ।” तें हमसब प्रण लेने छी तखन जाधरि कतारमे रहब आ साँसमे साँस रहत ताधरि अपन अनूकुल ई साँझक चौपारि चलिते रहतै आ मैथिली जिन्दाबाद होइते रहतै । एहिमे कोनो दू मत नै ।
“स्रष्टाके मान बचाबय’ लेल लिखैछी
अपन स्वभिमान बचाबय लेल लिखैछी
ई नै समझू जे लिखब शौख मात्र अछि हमर
देशकेर शान बचाबय लेल लिखैछी.


text:
दरभंगा में जे मॉल बनय के खबर छै सेहो काफी फैल जगह में बनि रहल अछि चारि. ई मॉल पांच मंजिसा बनत जहि में मंजिल में दोकान रहत आओर सभस ऊपरका पर दुटा सिनेमा हॉल. एक मायने में ई मिथिलाक पहिलमॉल होयत. ई दरभंगा में दिल्ली रोड के पास बनत. खबर ईहो अछि जे ई मॉल फिल्मकार प्रकाश झा बना रहलछथिन्ह. हिनकर बनायल फिल्म दामुल... परिणति... मृत्युदंड... अपहरण काफी चर्चित रहल अछि. अगर एहि ठाम काज ठीकठाक रहल त एकटा मॉल झंझारपुर में सेहो बनायल जायत.
नवका- पुरनका लेख सर्च करु...
दऱभंगा में बनत शॉपिंग मॉल
दरभंगा में जे मॉल बनय के खबर छै सेहो काफी फैल जगह में बनि रहल अछि चारि. ई मॉल पांच मंजिसा बनत जहि में मंजिल में दोकान रहत आओर सभस ऊपरका पर दुटा सिनेमा हॉल. एक मायने में ई मिथिलाक पहिलमॉल होयत. ई दरभंगा में दिल्ली रोड के पास बनत. खबर ईहो अछि जे ई मॉल फिल्मकार प्रकाश झा बना रहलछथिन्ह. हिनकर बनायल फिल्म दामुल... परिणति... मृत्युदंड... अपहरण काफी चर्चित रहल अछि. अगर एहि ठाम काज ठीकठाक रहल त एकटा मॉल झंझारपुर में सेहो बनायल जायत.
1 टिप्पणी:


text:
— कृति नारायण झा।
विधवा पुनर्विवाहक औचित्य के सम्बन्ध में कहल जा सकैत अछि जे हमर सभक समाज पढि लिखि कऽ बहुत अग्रणी पंक्ति में अपन नाम अवश्य दर्ज कऽ लेलक अछि मुदा सामाजिक कुरीति एखनो धरि अपन समाज के पूर्णतया अपन दाँतक तर मे दबाओने अछि। हमर सभक लाखो प्रयास कयलाक उपरान्त हमर सभक समाज एखन धरि पूर्णरूपसँ दहेज मुक्त समाज नहिं बनि पाओल अछि। विधवा पुनर्विवाह के अपन समाज मे स्थापित करवा में एखनो धरि सफल नहिं भऽ रहल छी। पढल लिखल समाज पुरान घिसल पीटल समाजक ढकोसला आ अस्वीकृत परम्परा के समक्ष आत्मसमर्पण कयने छी। पुरान बिचार धारा जे एहि छौंङी के भाग्य में पति सुख नहिं लिखल छैक। बिवाह होइतहि बर के खा गेलै, भगवान एकर किस्मत में जिनगी भरि असगरे रहवाक लेल बनाओने छथिन्ह इत्यादि – इत्यादि। एहिना पहिले सती प्रथा के सम्बन्ध में सेहो कहल जाइत छलैक जे वैधव्य जिनगी जीबा सँ बढियां जे पति के चिता पर ओकर पत्नी के जीवितहि फेकि देल जाइत छलैक, मुदा समाज एहि प्रथा के बिरोध कयलक जकर परिणामस्वरूप एहि कुप्रथा केर अन्त भेल। बिधवा विवाह समाजक सभ जाति में प्रतिबन्धित नहिं छैक। इ मुख्यतया ब्राह्मण, राजपूत, भूमिहार आ कायस्थ समाज में वर्जित छैक। हमरा हिसाबे विधवा विवाह के लेल दू टा श्रेणी में एकरा विभक्त कऽ देवाक चाही। जाहि स्त्री के बिवाहक उपरान्त कोनो बाल बच्चा भेलाक बाद विधवा जीवन प्राप्त होइत छैन्ह तऽ एकरा अति संवेदनशील श्रेणी में नहिं राखि समाजक बिचार बुझि आपसी सामंजस्य के संग पुनर्विवाह के लेल बात विमर्श करवाक चाही ओना एहि सम्बन्धमे हमर पिता आइ सँ पचास वर्ष पहिने हमर एकटा मौसी के बिवाह विधवा भेलाक उपरान्त हुनकर दियर सँ कराओने रहैथि ।समाज में कने मने विरोधक स्वर निकलल रहैक मुदा हमर पिता सन प्रकांड विद्वान् आ हुनक सटीक बिचार केर समक्ष समस्त समाज नतमस्तक भऽ गेल छल। विधवा के दोसर श्रेणी के अर्थात् जिनका कोनो बाल बच्चा नहिं छैन्ह, हिनका विषय में हमरा हिसाबे ओकर पुनर्विवाह अवश्य होयवाक चाही। ओहि विधवा के अपन आगूक जिनगी जीबाक लेल ने कोनो बाल बच्चा छैक जकरा सहारे ओ जीवन केर बाँकी कठिन समय काटि सकय तें ओकर पुनर्विवाह में कोनो प्रकारक किंतु परन्तु नहिं होयवाक चाही ।अपन सभक समाज पुरुष प्रधान समाज होयवाक कारणे पुरुष केर पुनर्विवाह केर अनुमति दैत अछि त स्त्री के कियए नहिं? एहि प्रकारक सौतेला व्यवहार अपन सभक शिक्षित समाज कथमपि नहिं बर्दाश्त कऽ सकैत अछि। विधुर के बिवाह विधवा सँ होयवा में कोनो प्रकारक आपत्ति एहि समाज मे नहिं होयवाक चाही। ओना एहि विषय पर अपन सभक समाज धीरे – धीरे सोचय लागल अछि कारण हुनका लोकनि के आब आस्ते आस्ते बुझवा मे आबि रहल छैन्ह जे जँ एहि प्रकारक बिवाह के जँ अनुमति नहिं भेटतैक तऽ समाज मे अनैतिकता आ व्यभिचार बढि जायत। भ्रुण हत्या आ वेश्यावृति मे वृद्धि होमय लागत। अंतर्जातीय बिवाह के प्रश्रय भेटय लगतैक। एकटा नव शब्द लभ जेहाद केर संख्या में वृद्धि संभव अछि। तें पढल लिखल समाज पुरान घिसल पीटल धर्मांधता के समाप्त कऽ विधवा पुनर्विवाह के स्वीकारि एकटा सभ्य आ नैतिक समाज केर निर्माण करबा मे सहायक हेताह। संक्षेप आ मूल रूप सँ पुनर्विवाह केर अर्थ एहिठाम पुनर्जीवन प्रदान करवाक पुनीत काज के रूप में लेल जा सकैत अछि। जय मिथिला आ जय मैथिली 🙏 🙏 🙏


text:
पटना : बिहारमे शिक्षा-व्यवस्था कतेक धरि नीक छैक ई गप कतहु आ कउनो तरहेँ छूपल नहि अछि। खुलेआम चोरी, बच्चा राय सँ रूबी राय धरि नाम शिक्षाक क्षेत्रमे कतेक योगदान देलनि ई गप समूचा देश जनैत छैक। आब जखन 21 फरवरी सँ पूरा बिहारमे मैट्रिक केर परीक्षा होबय बला अछि आ एनामे बिहारबोर्ड कार्यालय समस्त परीक्षा देनिहार विद्यार्थी लेल एकटा नव कायदा लागू केलक अछि।
वार्षिक आ माध्यमिक परीक्षा 2018 केर सम्बन्धमे बिहार विद्यालय परीक्षा समिति ई निर्देश जारी केलनि अछि जे अहि परीक्षामे भाग लेनिहार छात्र-छात्राकेँ परीक्षाक दिन जूत्ता आ मौजाक जगह मात्र चप्पल पहिरकय आबै पड़तैक। अहि मादे आनंद किशोर (अध्यक्ष : बिहार विद्यालय परीक्षा समिति) कहलनि जे परीक्षामे जूत्ता आ मौजा नहि पहिरबाक मादे निर्देश बिहार राज्यमे आयोजित अलग-अलग प्रतियोगिता परीक्षामे पहिनहियों सँ लागू कएल जाएत रहल अछि जेकरा अहि बरिखसँ वार्षिक माध्यमिक परीक्षामे सेहो लागू करबाक विचार कएल गेलैक अछि।
समिति द्वारा अहि मादे सभ जिला शिक्षा पदाधिकारी, केंद्राधीक्षक, परीक्षार्थी आ अभिभावक लोकनि केँ निर्देश संगहि जानकारी कराओल जा रहल अछि। उल्लेखनीय अछि जे वार्षिक माध्यमिक परीक्षा, 2018 केर आयोजन एहिबेर राज्यक 1426 परीक्षा केंद्र पर दु-पालीमे 21 तारीखसँ 28 फरवरी धरि होयत जाहिमे 17 लाख 70 हजार परीक्षार्थी शामिल हेताह। अहि परीक्षाक वास्ते पटना जिलामे कुल 74 परीक्षा केंद्र बनाओल गेल अछि जाहिपर सेहो दु-पालीमे 82.50 हजार सँ बेसी विद्यार्थी भाग लेताह।